text:
Kuri uyu wa Mbere ubwo yaganiraga n’urubyiruko rugera ku 2000 ruhuriye mu itorero ’Inkomezamihigo’ , Perezida Kagame yasabye abayobozi kuzuza inshingano zabo bagakora ibiri mu nyungu z’abaturage, nk’uburyo burambye bwo gusigasira ibyagezweho, bakibanda ku gukora ibintu bizima, ibibazo by’abaturage bigakemuka.
Yagize ati “N’iyo haje ikibazo giturutse ahandi ukababwira uti mutabare, baraza, kubera ko bazi inyungu babifitemo, abayobozi uko bakora, uko bitwara, bababonamo ko bakorera inyungu zabo. Iyo batabibona, buri wese yikorera uko abyishakiye bakabona ibikorwa biri mu nyungu z’abantu bake bitari uko babyifuza, iyo ubahamagaye ntibaza, bati ba bandi babifitemo inyungu nibajyeyo.”
Yabihuje n’ibibazo byugarije ibihugu bikomeye, yirinda kugira igihugu akomozaho, avuga ko yizeye ko urubyiruko rukurikirana amakuru mpuzamahanga agezweho uyu munsi, bakaba baragiye banakurikirana abagiye bavuga ku Rwanda barunenga.
Yagize ati “Uburyo bwa mbere, njyewe namwe mwese ni uko dukora ibitureba kandi tukabikora neza bikaduhira. Ibindi byo kujya gusubiza cyangwa gutukana ntukabiteho umwanya. Wowe reba ibikureba ubundi ukore ibyo ushaka, biguhire. Igisubizo cya kabiri gituruka ku bo bayobora.”
“Bagiye gukemura iby’abandi bibagirwa gukemura iby’iwabo. Bwajya gucya mu gitondo, abaturage bakababwira bati ‘mwaratumenyereye cyane. Twarabizeye, tubaha ububasha murangije mujya gukora mu nyungu zabo, murangije mujya kwita ku gihugu cy’abandi none muje kudushakamo amajwi, uyu munsi ntabwo tubatora.’”
Yakomeje avuga ko ibiri kubabaho biza kubasigira isomo, ati “Ibi byose mureba, sinirirwa mvuga aho ari ho n’ibyo ari byo, ariko buriya baraza batwumve, bavuge bati’ namwe buriya mufite ubwenge mushobora gukora ibintu bikabahira twe ibyacu bikatugaruka ? Ibisubizo barabyiha.”
Perezida w’u Rwanda Paul Kagame aganira n’urubyiruko rusaga 2000, rwo mu itorero ’Inkomezamihigo’
Inkomezamihigo
Umunani bafunzwe bazira kugerageza guha ruswa abapolisi
Perezida Kagame yibukije abayobozi ko Imana yabaremanye ubushobozi
Babiri bafunzwe bakekwaho guha ruswa abayobozi b’inzego z’ibanze
Umunyamakuru Shyaka Kanuma wafashwe atorotse yasabiwe kuburana...
Abayobozi b’ibigo by’amashuri bane bafunzwe bakekwaho kunyereza arenga...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...


c: text/html

text:
kwizera n’amaboko yakira. Creflo Dollar
Ibyo Imana yasezeranye byose ni ukuri. Uruhare rwacu ni kubyizera hanyuma bigasohora mu buzima bwacu.
Iyo umuntu afite kwizera n’imvugo ye ibamo kwizera, ntabwo agendeshwa n’ibyo atekereza cyangwa areba, cyangwa amarangamutima. Ubuzima bwo kwizera bugendera ijana ku ijana mu ijambo ry’Imana.
Ibintu bitatu biranga kwizera: kwemera, kwiringira, gushyira amanga
“ Ni cyo gitumye mbabwira nti: Ibyo musaba byose mubishyizeho umutima mwizere yuko mubihawe, kandi muzabibona.”
(Mariko 11 : 24)
• Ibyasezeranijwe muri bibiliya ni ibyacu. Icyo dusabwa ni kubyemera kugira ngo tubone uko tubigeraho.
• Kwiringira ibyanditswe, ni ukubigumamo tukabikomeza tudateshyutse.
• Gushyira amanga bituruka mu kwiringira kandi tubigaragaza mu buzima bwa buri munsi, ariko bikatugora iyo bigeze mu ijambo ry’Imana. Iyo tugiye kwicara ku ntebe, tuba tuzi neza ko itari butugushe, tukizera ko ikomeye. Ntabwo iyo tugiye kwinjira mu modoka zitwara abagenzi tubanza kubaza niba uyitwaye azi neza uko batwara imodoka! Kugira ngo twizere ijambo ry’Imana muri ubu buryo, tugomba guhora turitekerezaho, tukiyibutsa ibyo Imana yadukoreye, hanyuma tugashyira amanga kubera ko Imana ari yo soko y’ibyo dukenye byose.
Guhindura imyumvire
Iyo umuntu ashishikaye ku masezerano y’Imana, ahinduka aye. Uwo muntu ntabwo abaho acungana nuko Imana igira icyo imukorera, ahubwo abaho azi ko hari icyo Imana yamukoreye kandi ikinamukorera, kuko yamaze kubimusezeranira. Umuntu yakiriye amasezerano ahora yatura, akavuga ati: “ Mfite gukira indwara, narabohowe, nahawe umugisha!” Twature ibyo twizeye, hanyuma tuzabibona bisohora.
“Mwakijijwe n’ubuntu ku bwo kwizera, ntibyavuye kuri mwe ahubwo ni impano y’Imana. (Abefeso 2 : 8)
Biragoye ko umuntu yagira kwizera adafite ijambo. Ni yo mpamvu ari ngombwa kugira itorero twigiramo ijambo ry’ukuri ryo kwizera, kandi ryuzuye. Imyumvire y’idini yigisha ko tugomba gutegereza twihanganye ko Imana igira icyo ikora, ariko ukuri ni uko yamaze gukora!
Ibihe n’iminsi birahinduka, ariko ijambo ry’Imana ntirihinduka. Icyo Imana itegereje, ni uko twizera hanyuma tukakira ibyo yarangije gukora.
Mwakire umugisha!

robotstxt: allowed

filter: keep


text:
Uburyo wahumuza neza amavuta y’inka ukayisiga
Amavuta y’inka ( ikimuri) ni amavuta meza ku ruhu ndetse n’abantu benshi barayakunda ariko ugasanga batinya kuyisiga kuko abahumurira nabi cyangwa se akaba yabangamira umuntu mwegeranye mu gihe adakunda impumuro yayo. Iyo rero ushaka ko ya mpumuro yayo ivamo hari uburyo bworoshye bwabigufashamo.
Consolata Kanyange, umukecuru w’imyaka 72 aratubwira uburyo inkumi zo hambere zakoreshaga mu gutunganya ikimuri cyo kwisiga.
Banza ushake amavuta y’inka:
Hari uburyo bubiri ushobora gushakamo amavuta y’inka aribwo: gucunda amata y’ikivugo cyangwa se ukabika urukoko ruza hejuru igihe utetse amata rwazaba rwinshi ukarucunda.
Uko wabona amavuta y’inka ucunze amata y’ikivuguto: ufata amata y’inshyushyu menshi bitewe n’amavuta ushaka ukajya uyabuganiriza mu gisabo akavuriramo ( akaba ikivuguto), waba utagifite ugakoresha ijerekani ariko ntabwo ibikora beza nk’igisabo
Amata abuganijwe mu gisabo cyangwa mu ijerikani amara iminsi itatu utegereje ko avura. Iyo amaze kuvura urayacunda akazana amavuta, iyo amavuta amaze kwitandukanya n’amata, wumva amata yabaye amacunda( yoroshye yabaye nk’amazi)
Iyo urangije gucunda ushyira ibishishwa by’ibigori bisukuye neza cyangwa ikirere cy’ingabo mu mu munwa w’igisabo cyangwa akajerikani kugirango usuke amata mu byansi cyangwa mu bikombe, amavuta agasira mu gisabo cyangwa mu kajerikani. Amavuta uyakuramo ukayashyira mu kintu gisukuye wateganyije.
Kubona amavuta ubitse urukoko: Uko uteka amata buri munsi hari urukoko ruza hejuru. Ufata urwo rukoko ukarukuzaho ikanya warangiza ukarushyira mu gasorori keza gafite isuku. Buri uko utetse amata ukuraho urukoko ugashyira kuri rwa rundi wabitse rukazagwira.
Uko amavuta y’inka uyakuramo ya mpumuro yayo:
Iyo ushaka amavuta yo kwisiga adafite ya mpumuro y’amavuta y’inka rero, ufata utwatsi bita umwenya( menthe) ukadusekura ukabitekana n’amavuta, amavuta akayenga. Utwo twatsi watubona mu masoko manini aho bacuruza imboga, agafungo kagura (frw 400)
Iyo amavuta amaze kuyenga yahiye neza uyashyira na none mu gikoresho gifite isuku akaza guhora akongera agafata ukajya uyisiga nta kibazo
Igihe udashaka ko amavuta yawe azamo utwatsi tw’umwenya, ufata agashami k’umwenya ukakanaga mu mavuta yamaze kuyenga kakamaramo nk’iminota itatu noneho ukongera ukagakuramo amavuta akiri ku ziko akaza gufata nyuma afite impumuro y’umwenya ariko utawubonamo.
- utubabi tw’umwenya ( menthe)
Mukecuru Kanyanye avuga ko hari n’abakoresha utubabi twa persil mu guhumuza neza ikimuri cyo kwisiga ariko ko abyumvana ababikora we atigeze agerageza ubu buryo
Aya mavuta ushobora kuyasiga abana bato aba meza cyangwa se ukayisiga nawe ubwawe kuko atuma uruhu rugira itoto no ku bantu bakuru.
Gracieuse Uwadata


text:
Nyamasheke: Intore za Gasayo zahize kwesa imihigo iganisha ku itarambere n’imibereho myiza
Mu muhango wo gusoza itorero ry’igihugu ku rwego rw’imidugudu wabaye kuri uyu wa kane tariki ya 14/06/2012, intore zo mu midugudu igize akagari ka Gasayo ko mu murenge wa Karengera mu karere ka Nyamasheke More...
Umudugudu ni wo shingiro ry iterambere
Aya magambo ngo “umudugudu ni wo shingiro ry’iterambere†yagarutsweho n’abari bateraniye mu gikorwa cyo kwishimira kuba umurenge wa Tumba warabaye uwa mbere mu kwesa imihigo ugereranyije More...
Kamonyi: Abatuye akagari ka Ruyenzi bagiye kwiyubakira ibiro by’Akagari
Bitewe n’uko aho ubuyobozi bw’Akagari ka Ruyenzi bukorera hatajyanye n’igishushanyo mbonera cy’umujyi wa Kamonyi, ikindi kandi ngo ikibanza ako kagari gakoreramo kikaba ari icya More...


text:
Dukureho impamvu zitubuza gukorera Imana. Pasteur Bonaventure Dusabumuremyi
Ndagirango dufatanye gusoma amagambo ari muri Luka 14:16-18
Haragira hati: Igihe cyo kurya gisohoye; bose batangira gushaka impamvu z’urwitwazo….
Aha wakwibaza byishi!
1. Ese ibyo kurya byari bibishye? Oya kuko batari babiriyeho ngo bamenye uko bimeze!
2. Ese bari bahaze bariye ahandi? Oya kuko bagombaga kuba babivuze kare ntibabatekere, kuko bari barategujwe kare!
3. Kuki se bose bahujije gushaka impamvu zurwitwazo? Bose ni bamwe ni abararikwa babi!
4. Ese ibi nanubu byabaho cyane no munzu y’Imana? Yee! Bibaho cyane!
Ubu inzitwazo ninyinshi cyane mubantu b’Imana.
• Asabwa gusenga, agatanga urwitwazo ko adafite akanya ko afite akazi kenshi nyamara wareba umwanya apfusha ubusa murako kazi kenshi avuga; ukumirwa!
• Gusura abarwayi se biracyakorwa? Kubera inzitwazo ngo ntacyo kubashyira nfite! Ngo nabuze akanya! Ngo sinamenya aho arwariye! Ngo nanjye ndirwariye!n’ibindi byinshi! Ntampamvu ihari nimwe uba ugomba gutanga imbere y’uwagushyizem icyo gitekerezo cyo kujya gusura abarwayi, abafunzwe, abagize ibyago n’abandi nkabo.
Inzitwazo abantu bashyira imbere ni nyinshi: ubukene, ibihe byanyuma, bagirango iki!, ntakanya, nzabikora ubundi, abandi bazabikora, nanjye sinishoboreye,… Nyamara nagirango nkubwire ko ibyo byose Imana itabyemera!!! Ahubwo uba uzitira imigisha yawe. Imana iba igusaba kubikora iba izi impamvu kandi iba ikuzi wese n’ubushobozi bwawe ufite.
Mose nawe atumwa; yashatse gutanga impamvu ngo ntazi kuvuga! Nyamara Imana yamubwiye ko ariyo irema iminwa. Kandi nyuma yaremeye ibyo Imana yamutumye(kuvana ubwoko bwayo mu Egiputa bakanjya Ikanani), yarabikoze. (kuva4:11).
Twahawe ubutware nubushobozi. Ibyo dusabwa n’Umwuka wera w’Imana abicishije mumitima yacu cyangwa abakozi b’Imana; dukwiriye kubikora inzitwazo tukazishyira hasi.
Imana iguhe umugisha wowe wemeye gushyira ubushake bw’Imana imbere ukabusimbuza impamvu cyangwa inzitwazo.
Akira umugisha w’Imana.
Mwene so Pastor D. Bonaventure


text:
sam.
14
avril
2012
ISOMO RYA MBERE
Igitabo cy’Ibyakozwe n’Intumwa (Intu 4, 32-35)
32Imbaga y’abemera yari ifite umutima umwe n’amatwara amwe, kandi nta n’umwe wibwiraga ko icyo atunze cyose ari icye bwite, ahubwo byose byari rusange kuri bo.33Nuko Intumwa zikomeza gubamya izuka rya Nyagasani Yezu n’ububasha bukomeye, kandi ubugwaneza bwinshi bwari bubuzuyemo bose, 34Koko rero nta mukene wababagamo, kuko ababaga bafite amasambu cyangwa amazu babigurishaga, bakazana ikiguzi cyabyo 35bakagishyikiriza Intumwa. Nuko bakabisaranganya, bakurikije ibyo buri muntu akeneye.
ZABURI (Zab 118 (117),1.4,16-17,22-23,24-25)
Inyik/ Urukundo rwe ruhoraho iteka!
Nimusingize Uhoraho kuko ari umugwaneza,
kandi urukundo rwe rugahoraho iteka!
Abatinya Uhorano nibabivuge babisubiremo,
Bati «Urukundo rwe ruhoraho iteka!»
Indyo y’Uhoraho yarihanukiriye,
Maze indyo y’Uhoraho igaragaza ibigwi!
Oya ntabwo nzapfa, ahubwo nzaramba,
maze mpore namamaza ibikorwa by’Uhoraho.
Ibuye abubatsi bari barajugunye,
ni ryo ryahindutse ibuye ry’indemyanzu!
Uhoraho ni we wagennye ko biba bityo,
Maze biba agatangaza mu maso yacu.
Nguyu umunsi Uhoraho yigeneye:
Nutubere umunsi w’ibirori n’ibyishimo.
Emera Uhoraho, emera utange umukiro!
Emera Uhoraho, emera utange umutsindo!
ISOMO RYA KABIRI
Ibaruwa ya mbere ya Mutagatifu Yohani Intumwa (1 Yh 5, 1-6)
Nkoramutima zanjye, 1umuntu wese wemera ko Yezu ari Kristu, yabyawe n’Imana; kandi n’ umuntu wese ukunda lmana Umubyeyi, akunda n’uwabyawe na Yo. 2Dore icyo tumenyeraho ko dukunda abana b’Imana: ni uko dukunda lmana kandi tugakurikiza amategeko yayo. 3Dore gukunda Imana icyo ari cyo: ni uko twakurikiza amategeko yayo. Kandi amategeko yayo ntavunanye, 4kuko icyabyawe n’Imana cyose gitsinda isi. Intsinzi kandi yaganje isi, ni ukwemera kwacu. 5Ni nde utsinda isi atari uwemera ko Yezu ari Umwana w’Imana? 6Uwo nyine ni We waje ku bw’amazi n’amaraso, aba Yezu Kristu. Yaje atari ku bw’amazi yonyine, ahubwo ku bw’amazi n’amaraso ; ni Roho ubihamya, kuko uwo Roho nyine ari ukuri.
IBANGONDIRIMBO RIBANZIRIZA IVANJILI Yh 20, 29
Alleluya Alleluya.
Tomasi yabonye Nyagasani, aramwemera.
Hahirwa abernera batabanje kwirebera.
Alleluya.
IVANJILI
+ Yohani (Yh 20, 19-31)
Nyuma y’urupfu rwa Yezu, 19kuri uwo munsi wa mbere ku cyumweru nimugoroba, inzugi z’aho abigishwa bari bateraniye zari zikinze bitewe no gutinya Abayahudi. Nuko Yezu agira atya araza, ahagarara hagati yabo arababwira ati «Nimugire amahoro.» 20Amaze kuvuga atyo abereka ibiganza n’urubavu rwe. Abigishwa babonye Nyagasani, ibyishimo birabasaga. 21Yezu yongera kubabwira ati «Nimugire amahoro. Nk’uko Data yantumye, nanjye ndabatumye.» 22Amaze kuvuga atyo abahuhaho, arababwira ati «Nimwakire Roho Mutagatifu. 23 Abo nuzakiza ibyaha bazabikizwa, abo mutazabikiza bazabigumana.»
24Tomasi umwe muri ba Cumi na babiri witwaga Didimi, we ntiyari kumwe na bo igihe Yezu aje.25Nuko abandi bigishwa baramubwira bati «Twabonye Nyagasani.» Naho we arababwira ati «Nintabona mu biganza bye umwenge w’imisimari, kandi nindashyira urutoki rwanjye mu mwenge w’imisimari, n’ikiganza cyanjye mu rubavu rwe, sinzemera.» 26Hashize iminsi munani, abigishwa na bwo bari bikingiranye mu nzu, noneho Tomasi ari kumwe na bo. Yezu agira atya aba ahagaze hagati yabo, inzugi zikinze, arababwira ati «Nimugire amahoro.» 27Hanyurna abwira Tomasi ati «Shyira urutoki rwawe hano, urebe n’ibiganza byanjye; zana n’ikiganza cyawe ugishyire mu rubavu rwanjye, maze ureke kuba umuhakanyi, ahubwo ube umwemezi.» 28Tomasi amusubiza avuga ati «Nyagasani, Mana yanjye!» 29Yezu aramubwira ati «Wemejwe n’uko umbonye; hahirwa abemera batabanje kwirebera.» 30Yezu yongeye guha abigishwa be ibindi bimenyetso byinshi, bitanditse muri iki gitabo. 31Ibi byanditswe ari ukugira ngo mwemere ko Yezu ari Kristu, Umwana w’Imana, no kugira ngo nimumwemera mugire ubugingo mu izina rye.


text:
Iyobokamana
Iyo utica icyaha ngo ukineshe kiba kikwica buhoro buhoro utabizi
Abizera Imana, twavuye mu ngeso mbi z’isi tugowe maze twinjira mu mukumbi w’abana b’Imana, icyo duhamagarirwa ni ukwezwa buri gihe mu ngeso zacu zose. Niyo mpamvu tudasabwa kurwanya icyaha tutavuga ngo iki ni gito (...)
Ibisobanuro birambuye kuri Anti-Kristo, imikorere ye n’uko wamwirinda
Abantu bakunda kwibaza ku izina ryumvikana hirya no hino ku isi no mu Rwanda hadasigaye; izina “anti-kristu”. Nk’uko ikibi n’icyiza bidasigana, aho wumvise “Kirisitu” na “anti-kirisitu” (...)
Sobanukirwa n’impano yo kuvuga mu ndimi zivugwa n’abuzuye Umwuka Wera
Icya mbere tubona ku byerekeye iyo mpano y’Umwuka Wera, ni uko ibivugwa ari ururimi nyarwo. Mu gitabo cye ku munsi wa Pentekote, Luka atumenyesha uko abigishwa bujujwe Umwuka Wera batangira kuvuga izindi ndimi. (...)
Sobanukirwa n’impano yo kuvuga mu ndimi z’Umwuka Wera
Mu gihe imbaraga z’amarangamutima zamaze kurenga ubushobozi bwo kuyagenzura, bikunze gukururira nyirabyo akaga cyane cyane mu byemezo n’imyanzuro afata, akaba ari yo mpamvu Bibiliya igira abantu inama zitandukanye (...)
Papa yasomye misa abakirisitu ntibayitabira
Mu rugendo arimo muri Georgia rugamije kunga ubumwe hagati y’abakirisitu Gaturika na Orthodoxe, umushumba wa Kiliziya Gatolika ku isi, Papa Francis, yasomeye misa muri stade yambaye ubusa (irimo abantu bake). Ibi (...)
Abigomwe ibyabo bazahabwa ibibiruta inshuro ijana
Abantu b’Imana (abakiristu), iyo witegereje usanga bamwe na bamwe gukurikira Yesu no kwemera kuba abagaragu n’abigishwa be babiterwa n’impamvu n’inyungu zinyuranye.
Amaherezo y’iyi myitwarire ikomeje kugaragara mu nsengero abashumba barebera azaba ayahe?
Mu gihe iterambere rirushaho kuzamuka byihuse muri iki gihe, ni nako usanga abakurikiranira hafi iby’umuco badahwema gusa n’abatabaza bavuga ko utakaza indangagaciro zawo bitewe n’imyitwarire y’abantu bo mu gihe (...)
Gusohoza ibyo Imana yakubwiye ntibiyisaba ubufasha kuko yihagije
Urukundo rw’Imana ni kimwe mu bintu bikomeye bituma igera aho idusezeranya kuzadukorera ibintu runaka mu buzima bwacu. Isezerano ry’Imana riza ari irikuzamura rikagushyira ku rundi rwego, riza ari irikuvana ku mwanya (...)
Hindura imikorere biragukwiye kugira icyo uhindura uyu munsi
Kandi abacira uyu mugani ati “Hāriho umuntu wateye umutini mu ruzabibu rwe, bukeye araza awushakaho imbuto arazibura. Abwira umuhinzi ati: ‘Dore none uyu mwaka ni uwa gatatu, nza gushaka imbuto kuri uyu mutini (...)
Ibintu 10 uwigisha ijambo ry’Imana asabwa kugendera kure
Kuvuga ijambo ry’Imana ni impano itangwa n’Umwuka Wera w’Imana ariko kandi ibi ntibivuze ko ubikora akwiye kubura ubwenge muri byo, kuko bishobora kudatanga umusaruro wari witezwe biturutse ku myitwarire yagize imbere (...)
Impano z’Imana zikora zite mu itorero? Wabwirwa n’iki izo ufite?
...mugire umwete wo gukomeresha ubumwe bw’Umwuka umurunga w’amahoro. Hariho umubiri umwe w’Umwuka umwe nkuko mwahamagariwe ikiringiro kimwe cyo guhamagarwa kwanyu. Hariho umwe no kwizera kumwe n’umubatizo umwe… nicyo (...)
Mbese koko ibivugwa ko Dominic Nic yaba yarahagaritse kuririmba gospel mu ibanga ni ukuri?
Imyaka ibiri irashize umuhanzi mu ndirimbo ziramya Imana Dominic Nic Ashimwe bamwe bibaza niba yarahagaritse umuziki mu ibanga, ariko we yemeje ko amaze igihe ahuze ategura album nshya yamutwaye imbaraga (...)
Ijambo ry’ihumure: Imana Iragukunda
Gira umwete wo kwita ku byo wumvise kugira ngo udatembanwa ukabivamo
“Ni cyo gituma dukwiriye kurushaho kugira umwete wo kwita ku byo twumvise, kugira ngo tudatembanwa tukabivamo.”- Abaheburayo 2:1
“Amatorero yose aramutse agendeye ku murongo umwe na Leta Afrika yaba mu mahoro”- Apostle NKURUNZIZA François
Apostle NKURUNZIZA François asanga amatorero yose yo ku mugabane wa Afrika aramutse agendeye ku murongo mwiza ndetse akaba agendera ku murongo umwe na za guverinoma z’ibihugu akoreramo ntakabuza ko Afrika yaba (...)
Abigomwe ibyabo bazahabwa ibibiruta inshuro ijana
Abantu b’Imana (abakiristu), iyo witegereje usanga bamwe na bamwe gukurikira Yesu no kwemera kuba abagaragu n’abigishwa be babiterwa n’impamvu n’inyungu zinyuranye.
Amagambo yo mu isengesho ryawe yarumviswe nibyo binzanye kukubwira iyi nkuru
Hanyuma yaho arambwira ati ‘’Witinya Daniyeli, kuko uhereye ku munsi watangiriyeho gushishikarira gusobanukirwa no kwicisha bugufi imbere y’Imana yawe, amagambo yawe yarumviswe kandi ni yo anzanye. Ariko umutware (...)
Ese umurimo Imana yagushyizemo ikawukurindisha uwuhagazemo ute?
Uwiteka abwira Mose ati “bwira Aroni n’abana be bitandukanye n’ibyera Abisilayeli banyereza be gusuzugura izina ryanjye ryera. Ndi Uwiteka. Ubabwire uti: Umuntu wese wo mu rubyaro mu bihe byanyu byose, uzegera ibyera (...)
Yesu atweza atarakaye atanaducyurira kuko azi ko dufite ibitwanduza tutabizi
“Imana y’amahoro ibeze rwose, kandi mwebwe ubwanyu n’Umwuka wanyu, n’ubugingo n’umubiri byose birarindwe bitazabaho umugayo ubwo Umwami wacu Yesu Kristo azaza. Ibahamagara ni iyo kwizerwa no kubikora izabikora.” (...)
Wasobanura ute ko nyuma yo guta icyizere ku myaka irenga 50 nabasha kubyara umwana! - UBUHAMYA
Abasomyi bagenzi banjye b’uru rubuga rwa IMIRASIRE, nifuje kubasangiza ubu buhamya bwanjye, nizera yuko hari abo bugirira akamaro. Nitwa Bizagwira mfite imyaka 52 narashatse, nkaba nta mwana n’umwe ndabyara kuko (...)


text:
Huye: Guhera muri Nyakanga, hehe n’umwijima ku muhanda Rwabuye-Mukoni
Guhera ku wa gatatu tariki ya 9, rwagati mu mugi wa Butare hatangiye gushyirwa ibyuma biriho amatara ateye ku buryo hagaragaraho amabara y’ibendera ry’u Rwanda, ni ukuvuga ubururu, umuhondo n’icyatsi. More...
Ngoma: Ibikorwa byo gushyira amatara ku mihanda byaratangiye
Akarere ka Ngoma katangiye gushyira amatara ku muhanda mu rwego rwo guhangana n’ikibazo cy’ubujura bukorwa nijoro hatabona bumaze iminsi buvugwa mu mujyi wa Kibungo. Kuva mu kwezi kwa mbere uyu mwaka More...


text:
INTAMBARA Y’UMWUKA WERA N’IMYUKA IYOBYA
…Nuko mbona mu kanwa ka cya kiyoka no mu kanwa ka ya nyamaswa, no mu kanwa ka wa muhanuzi w’ibinyoma, havamwo imyuka itatu mibi isa n’ibikeri, kuko ari yo myuka y’abadayimoni, ikora ibitangaza igasanga Abami bo mu isi yose, ngo ibahururize kujya mu ntambara yo ku munsi ukomeye w’Imana Ishoborabyose ( Ibyahishuwe 16:13-14)
….Ubwo azaza azatsinda ab’isi, abemeze iby’icyaha n’ibyo gukiranuka n’iby’amateka, iby’icyaha, kuko batanyizeye, n’ibyo gukiranuka kuko njya kwa Data, kandi namwe muzaba mutakimbona, n’iby’amateka kuko umutware w’ab’iyi si aciriweho iteka. “Ndacyafite ibyo kubabwira byinshi, ariko ubu ntimubasha kubyihanganira. Uwo Mwuka w’ukuri naza azabayobora mu kuri kose kuko atazavuga ku bwe, ahubwo ibyo azumva ni byo azavuga, kandi azababwira ibyenda kubaho. Uwo azanyubahiriza, kuko azenda ku byanjye akabibabwira. (Yohana 16: 7-15)
Nk’uko byari isezerano, nyuma y’iminsi 50 Yesu uzutse, abigishwa be ubwo bari mu cyumba, basenga bahuje umutima, igisa n’ibirimi by’umuriro byamanukiye kuri buri umwe, bumva muri bo ibintu bidasanzwe, ibyiyumvo byabo byimurirwa muyindi si, batangira kuvuga indimi batari basanzwe bavuga, ubwoba bari barasigaranye ubwo umwami wabo Yesu yabakurwagamo bumva burashize, basobanukirwa ko uwo ari umwuka wera bahaw,e abantu batangazwa n’ibibaye (Ibyak 2:1-4, )
Ubusanzwe Iyo twumva abavuga mu ndimi twumva bitumvikana ariko kuko Imana yagirango isohoze icyo yavuze, ibaha kuvuga ibyumwa n’abashyitsi n’abanyamahanga bari aho kugirango Imbaraga yabahaye zibone icyo zikora. Petero wari wihakanye Yesu mu minsi 53, kubw’izo mbaraga Arahagarara arahamya, kuko yari ahawe gushira amanga, umwuka yahawe amuhesha guhamiriza abo yatinyaga ko bakwiye Kwizera Yesu bishe bakamubamba kuko ariwe bahawe ubakiza ibyaha, uwo mwanya hihana abarenga ibihumbi bitatu ( havugwa 3000 Ariko abagore n’abana ntibajyaga babarwa). Kubwiriza i Yerusaremu byasaga nk’ibyoroshye, kuko bari basanzwe bahamenyereye, ariko byari ngombwa ko bahabwa imbaraga kuko hari andi moko batavugaga rumwe ( urug : Samariya) kandi nayo yari acyeneye ubutumwa bwiza, Ndetse Byari na Ngombwa ko Natwe banyamahanga batugeraho tukava mu byaha.
Imikorere y’imyuka iyobya muri iki gihe
Kuva muri Edeni Satani yagiye agerageza kurwanya umugambi w’Uko dusobanukirwa Imana, nibwo yatangiye kohereza abadayimoni bakomeye bafite imyuka yo kwishushanya Kwiyoberanya, kubeshya no kwigereranya, uzasanga ahantu henshi Satani Yaragendaga ashaka guhuma amaso abantu akoresheje ubwo buryo ngo batamenya ukuri. Muri Edeni Satani yigize umunyakuri atuma Adam na Eva bahinyura kwera kw’Imana, kwa Farawo Mose yarambitse inkoni ihinduka inzoka n’abapfumu be barabikora bikwereka ko imyuka ya Satani nayo yahawe ubushobozi bwo kwigereranya n’imirimo Imana ikora.
Uyu mugambi Satani ntiyigeze awutezuka ho, ariko hashimwe Uwiteka Imana yacu ko itajya itererana abayisenga ku manywa na nijoro, iraturinda ndetse ikatwigisha ntituyobe. Mu urwandiko 2 Kor 11:3- Pawulo yanditse avuga ngo “Ariko ndatinya yuko nk’uko ya nzoka yohesheje Eva uburyarya bwayo, ko ari na ko intekerezo zanyu zayobywa mukareka gutungana no kubonera bya Kristo, kuko iyo haje umuntu ubabwira Yesu wundi tutababwiye, mukakira undi mwuka mutakiriye mbere, cyangwa ubundi butumwa mutemeye mumwihanganira mubikunze, ariko jye ko mutanyihanganira, …..13 Bene abo ni intumwa z’ibinyoma, ni abakozi bariganya bigira nk’intumwa za Kristo. ..14Kandi ibyo si igitangaza, kuko na Satani ubwe yihindura nka marayika w’umucyo…25Nuko rero ubwo bimeze bityo, ntibyaba igitangaza kugira ngo abakozi be na bo bigire nk’abakozi bagabura ibyo gukiranuka: iherezo ryabo rizahwana n’imirimo yabo.
Nta narimwe uzahura na Satani mu muhanda agenda, Ahubwo akoresha abantu, Nk’uko iterambere rihora rivuka abantu bakagendana n’ibigezweho nawe ahora avugurura imikorere ye, niyo mpamvu buri uko umwaka utashye uzasanga hagenda haduka byinshi bibi utari usanzwe umenyereye. Abahanuzi kuva cyera bagiye bavuga ko Imana izasuka umwuka wayo mwinshi mu minsi y’imperuka (Yoweli & Yesaya) kuko yari izi ko azaba ari igihe gisaba imbaraga cyane bitewe n’imbaraga z’umwijima zizaba zikora ku mugaragaro kandi ziyobya benshi, ubu rero nicyo gihe twinjiyemo.
Umwuka wera aduhesha kubwiriza ibyanditswe byera: Satani nawe ategura abigisha bafite imyuka iyobya kandi bifashishije ibyanditswe, mwibuke ko nawe ubwe yigeze gushukisha Yesu ibyanditswe (Luka 4:10 – Zaburi 91 : 11-12))
Umwuka wera atanga kurondora no kumenya ibitaboneshwa amaso : Satani nawe yohereza abamenya ibyo wakoze cyangwa abashika bakoresheje imyuka mibi etc.
Umwuka wera aduhesha gukora ibitangaza: Aba Satani nabo barabikora.
Umwuka wera ahesha gukiza abarwayi nyamara n’abakoreshwa n’imyuka mibi nabo barabikora, Ngiyo intambara twinjiyemo, biradusaba kuba maso.
Tuzabatandukanya dute?
Bamwe barangwa n’Imirimo ya Kamere abandi imbuto z’umwuka ( Abagalatiya 5:16-25), kuko Abayayobowe n’Umwuka wera batabatwa n’ibyaha, basengera mu kuri, bakihana, bakera imbuto z’abihanywe ndetse bakigisha Yesu wapfuye akazuka ndetse ko inzira ijya mu ijuru ica mu kumwizera ukihana ibyaha, nyabara abandi bo banyuranya nabyo banze kumenya Imana, ni cyo cyatumye Imana ibareka ngo bagire imitima yabaye akāhebwe bakora ibidakwiriye ( Rom 1:28) , ibyo bigisha ntibiva ku mana kuko imyuka ibarimo ituma Bigisha inyigisho zigendanye n’irari rya benshi, bahanura amahoro gusa ndetse ntibavuga ukuri kugirango bikururira benshi, kuko badashaka gutoneka umunyabyaha ahubwo baramuhumuriza ngo yigumire mu byaha bye, ariko wowe ho abameze batyo ujye ubatera umugongo.
Twahawe ubutumwa bwo kugeza mu bihugu byose, Nyamara Hari aho Satani yadutanze ndetse ibyaha babihinduye uburenganzira bwabo, ndetse bimwe muri byo mwirirwa mubyumva, Ubu kuri bamwe Gukuramo inda si ikibazo, ubutinganyi ntacyo bitwaye, kwikinisha n’ibindi Kandi barasenga ? abandi Gusambana babifata nk’ubuzima busanzwe, wamukoraho ngo ntimugakabye. Tugeze mu gihe utabasha gutandukanya Ukijijwe n’udakijijwe, Imyambaro iteye isoni isanzwe izwi mu batizera natwe ntawe ukiyitinya, ibonerana igaragaza umubiri wose, sataguye kuburyo utambuka ukabona ubwambure bwe, nyamara satani araduhuma amaso tukabifata n’ibisanzwe ariko bihishe imyuka y’ubusambanyi irimo kwinjira mu bwoko bw’Imana gahoro gahoro.
Kuri ubu ku isi harabarirwa amadini menshi ya Gishitani, hari ababyemera hari n’abakorera mu ibanga, abandi barakorera Satani bakinjira mu matorero nk’intasi bafite imbaraga z’imyuka mibi zibahesha gukora ibitangaza nyamara bagamije kugusha benshi, ariko torero mube maso, mumenye ko tudacyirana n’abafite imibiri, ahubwo n’abatware ( Ni ibinyembaraga) n’imyuka mibi, iyobya nuko rero muhaguruke dusenge Dusabe umwuka wera atuyobore, aduhe kwambara intwaro zose z’Imana tubashe guhagarara tudatsinzwe n’uburiganya bwa Satani (Efeso 6: 10- 20)
Twibuke ko abayoborwa nawo aribo bana b’Imana ( Rom 8:14), Umwuka Wera ntago atuma dusubira mu bubata bw’irari ry’ibyaha, ndetse ntago yemera ko dukururwa n’imbaraga z’umwijima ahubwo araduhindura, akatujyana aho dukwiriye kujya Bitari ibyo twaguma mu buzima bwo gukora ibyo twishakiye, tukaba ibyigenge, ntiduhishurirwe ukuri .
Yesu abahe umugisha, Mbifurije kurwana intambara nziza Yo kunesha.
Ernest RUTAGUNGIRA


text:
Bafunzwe bakekwaho gushaka kwica umukecuru bashinja kuroga
Abantu 13 bo muri Musanze bari mu maboko ya Polisi y’igihugu bakekwaho gushaka kwica umukecuru bakekaho kuroga abantu.
Polisi y’igihugu ikorera mu Karere ka Musanze ihamya ko abo baturage, bo mu Murenge wa Gataraga, bashatse kwica uwo mukecuru mu ijoro ryo ku itariki ya 05 Ugushyingo 2016.
Polisi ikomeza ivuga ko abaturage bashatse kwica uwo mukecuru ariko ubuyobozi bw’umurenge wa Gataraga hamwe na Polisi barahagoboka ntacyo barakora.
Uwo mukecuru bamuzizaga ko ngo yaba ariwe waroze umugabo ufite imyaka 31 y’amavuko, wari witabye Imana.
Polisi ifatanyije n’ubuyobozi baburijemo igitero cy’abo baturage maze abo baturage badukira imodoka y’umuyobozi w’Umurenge wa Gataraga bayimenagura ibirahuri.
Ibyo byatumye Guverineri w’Intara y’Amajyaruguru, Musabyimana Jean Claude n’inzego z’umutekano zikorera muri iyo ntara bagirana inama n’abaturage bo mu Murenge wa Gataraga, mu rwego rwo kwamagana icyo gikorwa, tariki ya 08 Ugushyingo 2016.
Umuyobozi wa Polisi y’u Rwanda mu Ntara y’Amajyaruguru, ACP Bertin Mutezintare yamaganye imyitwarire abo baturage bagaragaje.
Agira ati “Nta muntu n’umwe wemereye kwihanira mu Rwanda ahubwo mu gihe hari ikibazo mwabimenyesha ubuyobozi bukabafasha mu kugikemura.”
Akomeza yibutsa abo baturage ko ibiyobyabwenge nk’urumogi n’inzoga zitemewe babireka maze abasaba kutabinywa no kutabicuruza ahubwo bagatanga amakuru y’ababikora.
Guverineri Musabyimana yabwiye abo baturage ko badakwiye kwishyiramo ko umuntu wese wapfuye urupfu rw’ikirago aba yarozwe.
Bamwe mu baturage b’Umurenge wa Gataraga bijeje ubuyobozi ko batazasubira kwigomeka no kwihanira umuntu wese bakekaho icyaha kubera ko bo batemerewe gutanga ibihano.
Ibitekerezo ( 3 )
Ndashimira buri wese wagize uruhari mu gutabara uwo mukecuru.Urukundo nirwogere! par Nzabonimpa
Abashinzwe umutekano tubarinyuma dutanga amakuru ku gihe kandi yukuli
abagize uruhali muli iki gikorwa batarafatwa twiyemeje kubashikiriza inzego zu mutekano mu gihe tubabonye
guhishira non
Imana ikomeze irinde uwo mukecuru mbonereho nogushima urwego rwa police rugira ubwitange mugutabara murakoze gusa nanjye ntuye muri uwomurenge.


text:
Imana yerekaniye urukundo idukunda muri Kristo Yesu
Ariko Imana yerekanye urukundo rwayo idukunda, ubwo kristo yadupfiraga tukiri abanyabyaha. Abaroma 5:8
Bibiliya iravuga ngo: “Urukundo rurihangana, rukagira neza, urukundo ntirugira ishyari, urukundo ntirwirarira, ntirwihimbaza, ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, ntirwishimira gukiranirwa kw’abandi, ahubwo rwishimira ukuri, rubabarira byose, rwizera byose, rwiringira byose rwihanganira byose, Urukundo ntabwo rushira." (1Abakorinto 13:4-8)
Iki nicyo gisobanuro cy’ijambo "Agape" urukundo nk’urw’Imana. ni urukundo rwitanga kandi rutajya rushaka ibyarwo.
Ni urukundo rushyira abandi imbere, ntirubika inzika, uru nirwo rukundo rwasutswe mu mitima yacu n’umwuka wera.(Abaroma 5:5).
"Agape" yatumye Data yohereza umwana we, yesu ngo apfire ibyaha by’isi yose ( yohana 3:16) ibi bitandukanye n’urukundo rwa muntu,rwo rurikubira, rurireba, rurikunda.
Urukundo rusanzwe rwa muntu rugumaho gusa igihe uwo rukunda acyujuje iby rwifuza, ibyo bikaba biterwa nuko rushingiye ku marangamutima n’ibyifuzo bya kamere.
Urukundo rw’Imana, ku rundi ruhande ntacyo rushingiraho kandi ntirujya rushira. Iyi nni yo mpamvu Imana yashoboye gukunda isi y’abagome b’abanyabyaha. Ni uko yarengeje amaso ibyaha byabo ngo ibone icyo bashobora kuba nibayiringira.
Niba warabyawe ubwa kabiri, ubasha gukunda nk’Imana, nta buryarya, kuko urukundo nk’urw’Imana ruri mu bigize umwuka wawe waremwe bushya, none rero tangira ugendere muri agape atari mu rukundo rusanzwe rwa kimuntu.
Ibiranga agape bivugwa mu 1 abakorinto 13, reka urwo rukundo rukubere urufatiro ugenderaho mu kubana n’abandi, bityo iteka uzahora uri mu murongo mwiza mu nzira yawe y’agakiza.
Amahoro y’Imana abane namwe!
Evangelist Shema Prince.


text:
sam.
05
nov.
2011
1. Ivanjili yo kuri iki Cyumweru ifite insanganyamatsiko y’ubukwe, ubu buranga urukundo rukomeye ruhuza umusore n’umukobwa, ubu bumwe n’uru rukundo bikaba ari ishusho y’urukundo ruri hagati y’Imana na muntu.
Umuco wo muri palestina y’icyo gihe wari uteye kuburyo nimugoroba w’umunsi wa nyuma ubanziriza uw’ibirori by’ubukwe, umukwe n’inshuti ze bajyaga gutaramira mu rugo w’umukobwa, wategerezaga umusore we ari kumwe n’abakobwa bo murungano rwe. Iyo bumvaga ko umukwe ari hafi, barabadukaga bakajya kumusanganira bagira ngo banamwakirire mu nzu yateguriwe ibirori by’abageni. Ni muri urwe rwego Yezu atubwira ko “ingoma y’ijuru izagereranywa n’abakobwa cumi bafashe amatara yabo, bajya gusanganira umukwe”. Abo bana b’abakobwa babaga bategereje, bacanye amatara ariko nanone uko ijoro rijigija, akaba ari nako ibitotsi bibiba.
2. Yezu mukuducira uyu mugani, arifuza kutwereka uburyo ubukristu ari urugendo rutoroshye, urugendo rudusaba rimwe na rimwe kumenya gutegereza, tukazirikana ku byo tubona, tukamenya ko ubuzima ari ukureba imbere. Uku gutereza kukaba kudusaba kwitonda no kuba abakobwa b’umutima. Kumenya icyo tugomba kuba dufite muri uko gutegereza, kumenya ko amatara y’ukwemera akenera amavuta ya buri kanya kugira ngo atazagera ubwo atuzimana, ni ukumenya guhumuka. Ayo mavuta dushyira mu matara y’ukwemera kwacu ni ibikorwa byiza dukora, ni ubugiraneza tugaragariza abavandimwe tubana n’abo dukorana, ni ukuzirikana ko icyo nkora ubu gishobora kugira ingaruka nziza cyangwa mbi kubo tubana n’abazadukomokaho. Yezu ati: “Batanu muri bo bari abapfayongo, abandi batanu ari abanyamutima. Abakobwa b’abapfayongo bafata amatara yabo, ariko ntibajyana amavuta yo kongeramo; naho abanyamutima bafata amatara hamwe n’amavuta mu tweso. Nuko rero umukwe atinze barahunyiza, bose barasinzira”.
3. Natwe mu buzima bwacu bwa gikristu, mu buzima bwacu bwo gutwaza tugira ngo twige Yezu ingiro n’ingendo, hari igihe duhura n’umunaniro w’ukwemera na roho, maze tugatangira guhunyiza no kurangara. Ibibazo by’ubuzima duhura nabyo bishobora gutuma muri twe dusinziriza urukundo Imana yateye mu mitima yacu maze aho kubera abandi urumuri, amatara yacu agashiramo amavuta kubera uburangare no kutamenya guteganyiriza ejo hazaza. Yezu arifuza ko tutaba nk’aba bakobwa cumi biberaho gutyo gusa, nta kuzirikana ejo n’ejobundi, nta kumenya ko uko mbayeho ubu binkingurira uko nzabaho ejo haba mu bya roho no muby’umubiri. Yezu arifuza ko twaba maso nk’abakobwa b’abanyamutima kuko kuba maso bishushanya ukwitanga, urukundo, ubushishozi ndetse n’ubuzima. Yezu arifuza ko twamenya ubwenge bw’ubuzima, tukamenya kwicara tukazirikana kugikwiye tugomba gukora mbese mu buzima tukabubamo abahanga. Nibyo isomo rya mbere ritwibutsa aho bagira bati: “Kuzirikana k’ubuhanga byungura ubushishozi, n’uraye ijoro abushaka ntaba acyongeye guhagarika umutima”. Kuba abahanga mu bizima ni ukumenya kubana neza, ni ukumenya ko ubamba isi adakurura, ni ukumenya ko turi ku isi turi abagenzi ariko nanone tukamenya ko abantu ari magirirane. Icyiza dukora kigirira bose akamaro kandi kidutanga imbere.
4. Yezu ati “mube maso”. Ni ukugira ngo aturinde gutungurwa, ni ukugira ngo tujye duhorana amavuta yo kimenyetso cyo kugira urugwiro n’ukwizera akaba n’ikimenyetso cy’ubunyangamugayo n’ibikorwa byiza. Aratwibutsa ko bidahagije gutumirwa mu bukwe, mu buzima Imana iduha, ahubwo ko igikwiye kwitonderwa ari uburyo igisubizo cyacu kuri iyo invitation kigomba gutangwa. Tujye tugerageza kugitangana ubwitonzi n’ubushishozi. Yezu yadutumiye aduha ubuzima, ntituzagere ubwo akinga urugi tutaragera iwe kandi tuzirinde ko atubwira ko ntaho atuzi.


text:
Abafilipi 4:4 "Mujye mwishimira mu Mwami wacu iminsi yose. Yewe, nongeye kubivuga nti"Mwishime!"
Uyu munsi ngeze aho ngomba kuvuga ku bintu 3 ugomba kumenya ku bijyanye no kwishimira Umwami.
1. Kwishimira mu Mwami Yesu ntaho bihuriye no kuba cyangwa kutaba mu bigeragezo. Mu kuri kose ibigeragezo birwanya ibyishimo by’umukristo ariko ntabwo bibikuraho. Muri Habakuki haravuga ngo "Naho umutini utatoha (...) nta kabuza ko nishimana Uwiteka". Pawulo ati "Ni cyo gituma ku bwa Kristo nzishimira intege nke zanjye no guhemurwa, nzishimira n’imibabaro no kurenganywa n’ibyago" (1 Abakorinto 12:10);
2. Kwishimira Imana ntaho bihuriye n’uko umuntu yaramutse. Niba ubuzwa ibyishimo byo mu Mwami n’uko waramutse, uracyari hasi cyane mu Mwuka. Turacyatunze abantu babyuka bakunze Imana cyangwa bayivuyeho bitewe n’ibihe banyuramo.
3. Kwishimira mu Mwami Yesu bisaba umuntu kurenga ibibazo n’ibigeragezo ahura nabyo. Ibibazo birahungabanya ariko abamenye Imana barenga ibyo bahura nabyo.
Nkwibutse ko kwishima cyangwa kutishima ari amahitamo ukora. Hitamo kwishima!
Mugire umunsi mwiza mwese!
Dr Fidèle MASENGO, Foursquare Gospel Church Kimironko masengof@yahoo.fr


text:
Bimwe mu bigize isengesho ryubakitse
‘’Gusenga k’umukiranutsi kugira umumaro iyo asenganye umwete.’’ Yakobo 5:16(b)
Bimeze nk’ibigoye kumenya neza isengesho rigira umumaro cyangwa se ribasha gufasha urisenga. Ntabwo ryarangwa n’uko umuntu afite icyifuzo kiremereye cyangwa se kiza, byonyine ntibihagije, kuko ibyifuzo n’amasengesho biratandukanye.
Hari isengesho rigira umumaro, Yakobo yandika we yahise asobanura ari irya nde? Yaravuze ngo gusenga k’umuntu ukiranuka kugira umumaro, gusa nawe bimusaba gusengana umwete.
Reka wenda turebe icyo byasaba:
a. Usenga agomba kuba afite icyo asengera kandi gisobanutse.
Hari ubwo umuntu afata igihe cyo gusenga ariko bimeze nk’ikigare. Mu by’ukuri kuko Imana igira imbabazi kandi n’Umwuka wera akaba atunihira imihino itavugwa imbere y’Imana, ikamwumva.
Iyo umuntu atamenye icyo yasengeye ntamenya n’icyo ashimira Imana, niyo mpamvu ukwiye gutekereza ku cyo uri gusengera kugira ngo impinduka yose izaba izagutere amashimwe.
Gusenga bigomba guhora bikorwa ariko bifite intego ntibibe nk’akamenyero gusa.
Iyo ukomangiye umuntu ku muryango w’ibiro, akubaza icyo ushaka, wamara kukimubwira akamenya icyo agufasha, wenda kirahari, ntacyo, uze kugaruka, ba utegereje gato n’ibindi.
Ibyifuzo byo mu buzima ntibirangira kuko n’ubundi isi izashirana no kwifuza kwayo, ariko kandi si byiza kuza imbere y’Imana wateguye amasengesho ukavuga ibintu byose nk’aho nta gahunda ugira. Ni byo koko hari ubwo ujya gusenga Umwuka wera akajya agutungira agatoki akaguha umurongo, ariko kandi ni byiza gusenga amasengesho afite icyerekezo.
b. Isengesho ryawe rigomba kuba rihamanya n’ubushake bw’Imana. Bibiliya ivuga ko dusaba ntiduhabwe kuko tuba dushaka ibijyanye n’irari ryacu. Yakobo 4:3
Gusaba rero ibitandukanye n’ubushake bw’Imana, bidafite icyo bije kungura mu bwami bw’Imana, bimeze nko kuyigerageza.
Imana yaduhaye ijambo ryayo, iduha Umwuka wayo wera byose bidufasha kumenya umurongo Imana idushakamo nk’abana bayo.
c. Bibilya yavuze ngo gusenga k’umukiranutsi, igihe cyo se ujya gusenga Imana ugomba kuba ufite umutima uciye bugufi kandi wejejwe. Nibyo twavugaga hejuru, iyo ufite icyo ushaka ku muntu cyangwa n’umubyeyi wawe, urabanza ukamenya nib anta kibazo gihari hagati yawe nawe, kuko nibwo itumanaho hagati yawe nawe ribasha kugenda neza.
Ntabwo wasuzugura umubyeyi mu gitondo ngo sa yine ugaruke utanamusabye imbabazi ngo naguhe amafaranga, byakugora.
Tugomba kugira umutima uca bugufi imbere y’Imana bidufasha gutinyuka iyo tuyegera dusenga.
Hari n’ibindi byinshi twavuga ariko byose bigamije kujya twegera Imana, bikangana n’impinduka tubona mu buzima bwacu, tukamenya gusenga amasengesho tugirira umumaro.


text:
Inzoka zo mu nda
Inzoka zo mu nda
Abana bakunze kurwara izo nzoka, bakazandura cyane cyane binyuze mu kanwa, bitewe n’imikino yabo n’isuku yabo igoranye kuyibakorera.
Izo bakunze kurwara cyane ni asikarisi, ogiziyire, amibe, teniya, n’izindi zitera guhitwa cyane nka jiyaridiyaze na tirikusi (giardias et trichuris).
Ibimenyetso[edit | edit source]
Iyo umwana adakeye mu maso (pâle), agakunda kurakara nta mpamvu, akabura ipfa ryo kurya, iyo adasinzira neza (akaryama ashikagurika) kandi agataka uburyaryate mu kibuno, ni ngombwa kwihutira kumuvuza inzoka zo mu nda.
Umwana ashobora kwiyanduza na we ubwe. Iyo yishimaguye mu kibuno, ashobora gusigarana mu nzara z’intoki ze amagi y’inzoka maze atasukurwa neza mbere yo kurya akamira ayo magi hamwe n’ibyokurya cyangwa akayamira igihe ashyira intoki ze mu kanwa.
Iyo ayo magi ageze mu mara, avamo izindi nzoka, ziyongera ku zo asanganwe. Ni ngombwa rero gusenya urwo ruziga ruhoraho (cercle vicieux).
Akenshi, izo nzoka n’amagi yazo zijya zisohokera mu kibuno, ku bana b’abakobwa zishobora no kugera ku myanya ndangagitsina y’umwana, bikamutera uburyaryate butuma yishimagura cyangwa akarwara indwara zifata mu myanya ndangagitsina y’inyuma.
Izo nzoka zishobora no gutera uburwayi bw’akanyama k’agafuka gato kaba ku iherezo ry’urura runini ari bwo apandisite ndetse bigatera n’amara kuziba akifunga (occlusions intestinales).


text:
"Namwe muzahirwa ubwo bazabatuka bakabarenganya, bakababeshyera ibibi byinshi babampora.Muzanezerwe, muzishime cyane kuko ingororano zanyu ari nyinshi mu ijuru, kuko ari ko barenganyije abahanuzi ba mbere" - Matayo 5:11-12
Nyuma y’ uko mu minsi ishize abagize umutwe ugendera ku matwara akaze ya Isilamu ( Islamic States) Bagaragaje amashusho yerekana ukuntu abayoboke bawo bishe baciye imitwe abakristo makumyabiri n’umwe (21),mu gihugu cya Libya; Ku myaka 23 gusa, Umugore witwa "Mariam Farhat" yahise aba umupfakazi kuko umugabo we ari umwe mu bishwe nyamara avuga ko yahumurijwe cyane n’ uko umugabo we yakomeye ku kwizera kwe kugeza ku rupfu.
Mariam Farhat yabwiye CBN News ko acyumva iyo nkuru byamubabaje bikomeye ariko amaze kubona amashusho yerekana ukuntu banyakwigendera banze kwihakana Yesu ahubwo bagakomeza gusenga no guhamya ko ari umwami kugeza aho babiciye; byamuteye kumva anezerewe. Mu magambo ye yagize ati "nanezejwe no kubona umugabo wanjye ashikama agakomeza kwizera Umwami Yesu Kristo nta mwihakane kandi bari mubihe bikomeye byo kubura ubuzima bwabo. Nibyo koko ntarabona amashusho yerekana uko byagenze narababaye ariko aho nyaboneye, nkabona ukuntu bahamagaraga Yesu, numvise ntuje muri jye."
Bebawy Al Ham, undi mubaburiye ababo muri ubwo bwicanyi,nawe yaravuze ati "twakomeje kubasengera ngo Imana ibahe gukomera mu kwizera kwabo; kandi twanejejwe cyane n’ibyo bavuze mbere ko bacibwa imitwe baravuze bati "Yesu Kristo urusheho kutugirira impuhwe n’imbabazi" Akomeza avuga ko bamaze kumva no kumenya ko bishwe bahowe ko ari abakristo byabahumurije kubera ko Imana yabakiriye kuko ari abana bayo. Uyu muryango kandi utangaza ko ukomeje gusabira ababiciye kugiriwa ubuntu bw’ Imana , ngo bahinduke bamenye ko ibyo bakora bidakwiye , ahubwo bayoboke inzira y’agakiza.
Uyu mutwe ukomeje kwica abakristo umusubizo, uharanira kuyobora ugendeye ku matwara akaze ya ki Isilamu; uzwi ku mazina ya ISIS cyangwa ISIL, ni umwe mu mutwe y’ iterabwoba ishamikiye kuri Al-Qaeda, Wica ukanatoteza abantu bose batagendera ku mahame y’ idini ya Isilamu.
Ibyanditswe byinshi bitubwira ko dukwiye kubabarira abaduhemukiye kandi kubaho no gupfa ku mukiranutsi ari inyungu. Kuko tubaho kubwa kristo kandi no gupfa dupfa kubwe. Bibiliya iravuga ngo "Niba turiho turiho ku bw’ Umwami, kandi niba dupfa; dupfa ku bw’ Umwami" Abaroma 14:8.


text:
Abenshi usanga bagira ikibazo cyo kwibagirwa ,uko yibukaga mbere akiri muto yakura bigahinduka n’ibyo mu maze kuvugana akabyibagirwa
Mu gushaka igisubizo ku kibazo cyo kwibagirwa ku bantu bakuze, abashakashatsi bo muri Kaminuza ya Manchester mu Bwongereza basanze gukora imibonano mpuzabitsina kw’abantu bakuze biha ubwonko bwabo ubushobozi bubarinda kwibagirwa.
Ikinyamakuru elcrema cyanditse ko ubwo bushakashatsi bwakorewe ku bantu 1700 bafite hagati y’imyaka 58 na 98 maze ibyavuyemo bikagaragaza ko muri bo abagikora imibonano mpuzabistina ubwonko bwabo budapfa kwibagirwa kurenza abatayikora.
Ni byiza ko niba ufite umugabo cyangwa umugore wajya ukunda gukora imibonano mpuzabitsina ikakurinda kwibagirwa


text:
Kuki usanga ingaragu zidakunze kugirirwa icyizere mu nsengero?
Iki kibazo gikunze kugaragara hirya no hino mu nsengero zitandukanye haba mu Rwanda ndetse no hanze yarwo. Hari n’abibaza niba byaba ari amabwiriza y’ijambo ry ‘Imana bikabayobera, abandi bagatekereza ko byaba bifitanye isano no kuba icyizere ku batararushinga kidahagije.
Iyo witegereje usanga amwe mu matorero yemera kubaha na zimwe mu nshingano zikomeye yewe zirimo n’ubushumba, andi ariko nanone ntabikozwa.
Ibi bituma iyo witegereje mu nsengero nyinshi hirya no hino ku isi, abakiri bato cyangwa se urubyiruko batagaragara cyane mu mirimo itandukanye ikorerwa Imana.
Umwe mu bayobozi b’imiryango y’ivugabutumwa muri Karolina y’Amajyaruguru, muri Amerika, nawe yemeza ko asanga amatorero menshi anigana ijambo abatararushinga. Ibi ngo bigaterwa nuko usanga abafite inshingano z’ubushumba, abanyamabanga, abadiyakoni kenshi usanga bubatse ingo. Ibi bigatuma iyo bahagaze imbere nabo nta bandi babona atari bagenzi babo. Uretse ko hari n’ibyo usanga bifitanye isano n’imyumvire.
Ikindi ngo hari igihe usanga bene aba bakiri bato ubushobozi bwabo mu mpande zose bukemangwa.
Bamwe basanga ibi bitari bikwiye cyane ko amatorero akeneye abantu basobanukiwe kandi abenshi bakaba babarizwa muri iki cyiciro kitagaragara cyane mu nshingano z’itorero.
Umupasiteri witwa Nathan Keeler uyobora ihuriro ry’urubyiruko rw’abakristo rwo mu itorero McLean Bible Church muri Leta ya Virijiniya yabwiye the Christian Post (CP) ko hakenewe uburyo bwo kwegera urubyiruko mu nsengero zitandukanye.
Yagize ati ‘’Nubwo amatorero atabibona ariko akeneye abakiri bato, ntabwo dufite abapasiteri cyangwa se abayobozi bashishikajwe no guha ingaragu amahirwe yo gukorera mu nsengero bisanzuye.’’
Avuga ko uretse aho abanyeshuri baba bakorera umurimo w’Imana muri za kaminuza n’andi mashuri, ariko iyo ugeze iwabo ku nsengero usanga badahabwa umwanya wo kubyaza umusaruro impano zabo.
Abagerageje kwinjiza abakiri bato mu nshingano mu nsengero zabo cyane cyane nko muri Leta zunze ubumwe za Amerika, bemeza ko basanga bifite umusaruro cyane ko urubyiruko usanga rubyajwe umusaruro rwahinduka imbaraga z’itorero.
Aba basanga uburyo bwiza ari ukubiyegereza bakabigisha ijambo ry’Imana, bikabafasha kugira imiryango myiza ndetse no kubaka sosiyete muri rusange.
Abakoze ibi byegeranyo basanga iyo itorero ryigizayo abakiri bato kure riba ryisenya mu ibanga kandi rinasenya imiryango muri rusange.
Bemeza ko amatorero akomeje kugendera kure urubyiruko, narwo ruhita rwigumira mu rugo bikarangira rushatse ibindi biruhuza kandi kenshi bitari byiza.


text:
sam.
10
nov.
2012
Urugero rw’uyu mupfakazi twumvishe mu isomo rya mbere, wagiriye neza umuhanuzi Eliya, akamuha ikimutunga kandi ari cyo na we yari atezeho amaramuko, ruratwibutsa ko iyo tugiriye neza abababaye tubikuye ku mutima Imana itugwiriza ibintu ndetse ikanabidukubira inshuro nyinshi. Kandi koko ngo uhaye umukene aba agurije Imana. Umupfakazi yemeye kumvira Imana maze ntiyazuyaza gukora icyo imutegetse, ni ko gutanga atitangiriye itama kandi atanga icyo yacungiragaho. Urugero rwe ruratwereka ko gutanga cyangwa gufasha abababaye bitagombera kuba dutunze iby’ikirenga kuko hatanga umutima ugira impuhwe. Bityo umuntu wese wifitemo uwo mutima ntabwo yabura uko atabara imbabare. Nguko uko uriya mupfakazi anatwigisha kandi kwizitura ku bintu, tukizirika ku buntu. Umuntu wuzuye ubuntu arangwa no kutagira umururumba, ntarondera akari ake, ahubwo atungwa na duke akanyurwa ndetse utwo duke akanadusaranganya n’abandi.
Uyu mupfakazi kandi aratwibutsa ko uwa mbere mu migirire myiza y’impuhwe yerekeye gufasha mugenzi wacu ku by’umubiri ari ugufungurira abashonje. Gusonza ni cyo cyago cya mbere umuntu agomba gutabarwaho kuko ubuze icyo arya yicwa n’inzara. Inzara ni icyago kibi cyica abantu nabi. Ese tujya twibuka gufungurira abashonje? Twibuka gutanga imfashanyo yagenewe abakene cyane cyane mu kwezi kw’impuhwe? Aho ntitwaba dutinya gusaranganya n’abakene uduke dufite dutinya ko natwe ejo twabura ikidutunga?
Nyagasani aravuze ati: iyo fu iri mu kebo n’ayo mavuta ari mu keso ntibizashira, Imana Nyagasani ataragusha imvura ku isi!
Urugero rw’umupfakazi w’i Sarepta kandi rurasa neza n’urw’undi mupfakazi uvugwa mu ivanjili, na we wagaragaje urukundo n’ubuntu ku buryo busendereye, Yezu akaba amushima. Ntamushimira ko yatanze ituro ritubutse ahubwo aramushimira ko yatanze uduke twose yari afite. Bityo yarushije bose gutura kuko yemeye guha Imana ibyo yari afite byose. Naho bariya bakire bo batuye Imana ku by’ikirenga mu gihe bagombaga kuyiha byose akaba ariyo ibagenera kuko ari yo bakesha byose. Yezu yatanze uru rugero ashaka kutwibutsa ko gutura ituro rinyuze Imana atari ugutanga byinshi ahubwo ari ugutanga byose kuko ari yo tubikesha. Mbese ni no kwitanga. Bariya bakire ntibatanze byose kuko kuri bo ubuzima ari ugutunga. Bari bafite ubwoba bwo kubura ibibatunga mu buzima. Muri make ntibiringiye Imana nzima, amizero yabo yibereye mu bintu batunze kuko babikomeyeho kugera n’aho babikoreramo uwo babikesha, aho kubimutura ngo abe ari we ubagenera. Ituro ryabo si iry’ubuyoboke ahubwo ni iryo kuzuza amategeko no kurangiza umuhango bategetswe. Umutima wabo ni isibaniro rya Buntu na Bintu. Ariko bo bumvira Bintu ubabwira ati: “runda”, aho kumvira Buntu ubabwira ati: “tanga”.
Umupfakazi we yizigiye Uhoraho, kuri we gutunga si ukurunda, gutunga ni ugutanga, ubuzima bukaba kurekura. Azi ko uwo akesha byose atamwibagirwa, ifunguro rimutunga buri munsi araryizeye... kandi riramubumbye. Uyu mupfakazi atwibutse ko umukire atari Mirenge ku Ntenyo ahubwo ni Rugabishabirenge wa Ntabyonkeneye, mwene Bintubirizana k’ushaka Imana n’abantu.
Ese aho natwe ntitwaba dutura tugamije kurangiza umuhango? Ese ntitwaba dutegereza iby’ikirenga ngo tubone ubutura? Nyamara ba bakene batagira akazi n’aho bakura amafaranga ntibajya basiba gutura dute bafite! Nyamara natwe dushobora kugwa mu gishuko cyo kumva ko ituro ryacu ridahagije, tugategereza kubanza kugwiza, ngo aha ntitwatura ubusa... mbese tukaganzwa n’isoni! Nyamara ituro iryo ari ryo ryose rinyura Imana iyo rituranywe umutima mwiza kandi mu byishimo! Ntuzishimire y’uko watanze ituro ritubutse mu mibare cyangwa mu biro ahubwo uzashimishwe n’uko watuye utizigama kandi ugatura icyo wumva ukunze kuruta byose!
Muri iyi vanjili kandi Yezu aradusaba kwirinda no kugendera kure Abigishamategeko bibonekeza kandi bakigira imbonera mu bandi nyamara imbere y’Imana yo ireba mu mitima yabo barapfuye bahagaze kuko batarangamira Imana mu rukundo n’ukuri. Bahugira mu kwizirika ku mategeko, bakayakurikiza bagira ngo barangize umuhango n’ibyo bategetswe gukora. Amategeko abahuma amaso akabibagiza kugira neza, ngo batavaho bayateshukaho. Kandi koko ngo amategeko arusha amabuye kuremera kuko aba inyuma y’umuntu, kuyubahiriza bikavuna. Natwe dushobora kuba nk’Abigishamategeko iyo twiyerekanye uko tutari tugira ngo abantu badushime kandi batwubahire icyo turi cyo. Maze tukaba twakwambara uruhu rw’intama kandi imbere turi ibirura. Ibi bitwibutse ko uwo tugomba kugaragira mbere na mbere ari Imana, bityo tukeza imitima yacu, ikaba ingoro y’Imana.
Ibi kandi ntibivuze ko tutagomba kubahiriza amategeko y’Imana! Tugomba kubahiriza amategeko y’Imana tuyobowe na Roho Mutagatifu, kuko We ntakorera inyuma ahubwo aba imbere muri twe kumwumvira bigatera ibyishimo kuko adategeka ibikorwa gusa ahubwo atanga n’imbaraga zo kubikora.
Bakristu bavandimwe, tuzirikane ko Yezu Kristu ari we mutambyi mukuru, akaba altari n’igitambo, akaba yarituyeho igitambo rimwe rizima kugira ngo avaneho ibyaha by’abantu batabarika. Ni we utwunga n’Imana Data, hahirwa abamwizigiye kuko batazatsindwa igihe cy’urubanza nikigera.
Tumusabe atwigishe kwigobotora ibituziga ku mutima no ku mubiri kugira ngo ibyo dukora tubikorane urukundo nyakuri kandi dushishikarire ibiri ibye nta komyi.
Diyakoni Jean d’Amour


text:
Bibiliya ni igitabo gitangaje bitewe n’uburyo yagiye yandikwamo mu bihe bitandukanye kuburyo usanga mu bitabo biyigize, 39 byo mu isezerano rya kera na 27 byo mu isezerano rishya nta kigenda kivuguruza ikindi. Gusa ariko, hari umubare w’atari bake usanga batabasha gusobanukirwa neza amagambo ayirimo bitewe n’uko bagenda bayisoma igice, cyangwa rimwe na rimwe,...
Kuri iyi nshuro, twaguteguriye uburyo nibura bugera kuri 6 bwagufasha(amahame shingiro) mu gusesengura Ijambo ry’Imana.
(1) Ujye wiga Bibiliya ufite umutima wuje gusenga. Iyo wiga Bibiliya ufite umutima n’ubwenge byakinguwe n’isengesho, icyo cyigisho gihinduka umushyikirano umuntu agirana ku giti cye na Yesu (Yohana 16:13-14).
(2) Ujye usoma Bibiliya buri munsi. Kwiga Bibiliya buri munsi ni urufunguzo rukingurira imbaraga ituzamo, ni umubonano tugirana n’ubwenge bw’Imana (Abaroma 1:16).
(3) Igihe usoma Bibiliya, ujye ureka abe ari yo yivugira. Ujye wibaza uti "Uwanditse Bibiliya yashakaga kuvuga iki?" Iyo dusobanukiwe n’icyo isomo risobanura, tugerageza kureba icyo ritwigisha muri iki gihe cyacu.
(4) Ujye wiga Bibiliya ingingo ku ngingo. Ibyanditswe muri Bibiliya ubigereranye n’ibindi biyanditsemo ahandi. Ubu buryo Yesu yarabukoresheje agira ngo agaragarize abantu ko ari we Mesiya:
"Atangirira kuri Mose no ku bahanuzi bose, abasobanurira mu byanditswe byose ibyanditswe kuri we." —Luka 24:27.
Ibyo Bibiliya ivuga byose ku ngingo iyi n’iyi, iyo tubishyize hamwe, tuba dufite icyerekezo kitabogamye.
(5) Ujye wiga Bibiliya kugira ngo uronke imbaraga zatuma ubaho wizihiye Kristo. Ijambo ry’Imana rivugwa mu Baheburayo 4:12 ko ari inkota ityaye. Rirenze kure kuba ari amagambo yanditse ku rupapuro gusa; ni intwaro nzima dufite mu ntoki zacu turwanisha duhashya ibidushuka ngo dukore ibyaha.
(6)Ujye utega matwi igihe Imana ivuganira nawe mu Ijambo ryayo. Umuntu nashaka kumenya ukuri kwa Bibiliya ku ngingo iyi n’iyi, aba agomba kwemera gukurikiza icyo yigisha (Yohana 17:7), aho kwemera icyo abantu bibwira, cyangwa se icyo inyigisho z’amatorero amwe zishyigikira.


text:
mer.
26
sept.
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 12, 12-14.27-31a)
Bavandimwe, reka dufate ikigereranyo : 12mu by’ukuri umubiri ni umwe kandi ugizwe n’ingingo nyinshi ; ariko izo ngingo zose n’ubwo ari nyinshi, zigize umubiri umwe : ni ko bimeze no muri Kristu. 13Twese twabatirijwe muri Roho umwe ngo tube umubiri umwe. Twaba Abayahudi cyngwa Abagereki, twaba abacakara cyangwa abigenga, twese twuhiwe Roho umwe. 14Koko rero umubiri ntugizwe n’urugingo rumwe gusa, ahubwo ugizwe na nyinshi.
27Namwe rero muri umubiri umwe ari wo Kristu, kandi mukaba ingingo ze buri muntu ku giti cye. 28Bityo rero abo Imana yashyizeho muri Kiliziya, aba mbere ni intumwa, aba kabiri ni abahanuzi, aba gatatu ni abigisha. Hanyuma akurikizaho abakora ibitangaza ; abafite ingabire yo gukiza abarwayi, iyo gutabarana, iyo kuyobora n’iyo kuvuga mu ndimi. 29Mbese bose ni intumwa ? Bose se ni abahanuzi ? Cyangwa ni abigisha ? Mbese bose bakora ibitangaza ? 30Cyangwa bafite ingabire yo gukiza ? Bose se bavuga mu ndimi ? Cyangwa bose bazi kuzisobanura ? 31aNimuharanire ingabire zisumbuye.
ZABURI (Zab 100 (99), 1-2, 3, 4, 5)
Inyik/ Uhoraho, turi umuryango wawe n’ubushyo wiragiriye.
Nimusingize Uhoraho bantu b’isi yose,
nimumugaragire mwishimye,
nimumusanganize impundu z’ibyishimo !
Nimwemere ko Uhoraho ari we Mana,
ni we waturemye none turi abe,
turi umuryango we n’ubushyo yiragiriye.
Nimutahe amarembo ye mumushimira,
mwinjirane ibisingizo mu ngombe ze,
mumusingize, murate izina rye.
Kuko Uhoraho ari umugwaneza,
urukundo rwe ruhoraho iteka,
ubudahemuka bwe bugahoraho uko ibihe bigenda bisimburana.
IBANGONDIRIMBO RIBANZIRIZA IVANJILI (Lk 7, 16)
Alleluya Alleluya.
Nihasingizwe Nyagasani Imana yacu :
yasuye umuryango we awusubiza ubuzima
Alleluya.
IVANJILI
+ Luka (Lk 7, 11-17)
Muri icyo gihe, 11Yezu arakomeza ajya mu mugi witwa Nayini. Abigishwa be n’abandi benshi baramukurikira. 12Ngo agere hafi y’irembo ry’umugi, ahura n’abahetse umurambo bajya guhamba umuhungu w’ikinege, nyina akaba yari umupfakazi ; kandi abantu benshi bo muri uwo mugi bari bamuherekeje. 13Nyagasani amubonye amugirira impuhwe ; aramubwira ati “Wirira.” 14Nuko yegere ikiriba agikoraho, abari bagihetse barahagarara. Aravuga ati “Wa musore we, ndabigutegetse haguruka !” 15Nuko uwari wapfuye areguka, aricara atangira kuvuga. Yezu amusubiza nyina. 16Bose ubwoba burabataha, basingiza Imana bavuga bati “Umuhanuzi ukomeye yaduturutsemo, kandi Imana yasuye umuryango wayo.” 17Iyo nkuru isakara muri Yudeya yose, no mu gihugu cyose kiyikikije.


text:
Umuyobozi w’Akarere ka Rulindo Kayiranga Emmanuel, asaba abafite ubumuga ko batagomba kumva ko kugira ubumuga ubwabyo bihita bibashyira mu cyiciro cy’abatishoboye, kuko ngo hari abafite ubumuga bakora bakiteza imbere.
Ubu butumwa uyu muyobozi yabutanze mu gihe hari bamwe mu bafite ubumuga bo muri aka karere binubira ko nta nkunga bahabwa, bakavuga ko kuba badashyirwa mu cyiciro cy’abagenerwa ubufasha ari ukubarenganya.
Meya Kayiranga yagize ati “Gutanga ubufasha ntabwo ari ubonetse wese ngo ni uko afite ubumuga tubuha, dutanga ubufasha hakurikijwe ibyiciro byabo, duhereye ku babaye kuruta abandi, kandi bari mu cyiciro cy’abagomba gufashwa, abavuga ko inkunga zitabageraho ni uko ubwo baba bari mu cyiciro kitari icy’abagenewe gufashwa, kandi numva kugira ubumuga bidasobanuye kuba mu cyiciro cy’abafashwa.”
Kayiganwa Caritas, ni umwe mu bafite ubumuga bahamya ko batagerwaho n’inkunga nk’uko bigenda ku bandi, akaba atabyishimira ndetse akagaragaza ko ibyo akorerwa byakwitwa akarengane.
Yagize ati “Njye maze imyaka irenga 20 mfite ubumuga by’amaguru abiri, ariko nta na rimwe nari nagerwaho n’inkunga zigenerwa abafite ubumuga, mbona hari bamwe tugirirwa akarengane ntiduhabwe na kimwe.”
Umuyobozi w’aka karere ka Rulindo ahamya ko abafite ubumuga bari mu cyiciro cy’abakwiye gufashwa bafashwa muri gahunda zitandukanye.
Ati “Ku bufatanye n’abafatanyabikorwa batandukanye b’akarere, abafite ubumuga muri aka karere bitabwaho, ubu twahereye ku kubashakira uko babasha kugenda ndavuga nko kubaha amagare kubatabasha kugenda, ndetse n’ubundi bufasha barabuhabwa.”
Ibyo uyu muyobozi avuga birashimangirwa na bamwe mu bafite ubumuga bari mu cyiciro cy’abahabwa ubufasha, banashimira cyane Leta y’u Rwanda yabahaye agaciro batari barigeze mbere.
Uwimana Evode, umwe mu bafite ubumuga wo mu murenge wa Tumba yagize ati “Turashima Leta yarebye ikabona ko natwe nk’abafite ubumuga tugomba guhabwa agaciro nk’abandi mu muryango, bikaba bituma imiryango yacu isigaye itubona nk’abantu kandi bafite akamaro kuko natwe dufite icyo dushoboye.”
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Menya ko kubana amahoro kwa benshi ari inshingano zanyu bakirisito.
N’uko mumanike amaboko atentebutse mugorore amavi aremaye, kandi muharurire ibirenge byanyu inzira zigororotse kugirango ikirenge gicumbagira kidakuka ahubwo rwose gikire. Mugire umwete wo kubana n’abantu bose amahoro n’uwo kwezwa kuko utejejwe atazareba umwami Imana ( Heburayo 12:12-14) .
Iyo usomye iyi nyandiko usanga uwandikiye bano baheburayo yari afite intumbero yo guhwitura ubwoko bw’Imana ngo bamenye agaciro n’uruhare bafite mubo babana nabo, ndetse ngo basobanukirwe n’ikibuga bakiniramo uko giteye, bityo babe maso kandi barwane intambara yo kunesha ikibi kibugarije, kandi barandure umuzi wose wo gusharira wagaragara muri bo no muri bene se watuma babura ubwami bw’ijuru.
Pawulo nawe ubwo yandikiraga Timoteyo urwandiko rwa kabiri 1-5 yaduhuguye agize ati : Umenye ko mu minsi y’imperuka hazaza ibihe birushya, kuko abantu bazaba bikunda, bakunda impiya, birarira, bibona, batukana, batumvira ababyeyi babo, indashima, batari abera, badakunda n’ababo, batuzura, babeshyerana, batirinda, bagira urugomo, badakunda ibyiza, bagambana, ibyigenge, bikakaza, bakunda ibibanezeza aho gukunda Imana, bafite ishusho yo kwera ariko bahakana imbaraga zako. Abameze batyo ujye ubatera umugongo.
Muvandimwe urebye ibiba muri iyi minsi, wacyeka ko bibiriya yanditswe muri iki kinyejana,maze ikavuga inkuru zaraye zibaye, nyamara ibi byanditswe cyera cyane kugirango nibitangira gusohora, abahawe kumenya ubwiru b’Imana aribo mwebwe nanjye ndimo, tuzamenye inshingano dufite n’icyo dusabwa gukora, kuko benshi mubo ubu buhanuzi bwatangiye gusohoraho, ni abo dusengana, batwigisha cyangwa twigisha, babatijwe nkatwe, twakoranye cyangwa n’ubu dukorana umurimo w’Imana, biyerekana nk’abera ariko imirimo bakora ikabihakana,batangiye neza ariko batangiye gucogora bijandika mu byaha bitandukanye, abandi nabo ni abinangiye Imitima banga kumwizera, ibi rero bikwereka neza ko wowe ukibasha kubibona, igihagaze nawe ukwiye kwirinda cyane, kandi ntukiye guterera agati mu ryinyo, ahubwo ukwiye guhaguruka ugatesha, ukarwana utajenjeka, bitabaye ibyo Imana yazatubaza icyo twaherewe kumenya ukuri.
Birashoboka cyane ko wahitamo kwicecekera abandi bakazibarizwa ibyabo, uti ahari njye nzirwariza nirinde ibyaha ndetse nzajya mu ijuru, ariko tekereza ko mbere yo gukizwa kwawe hari abitanze batanga n’ibyabo ngo ubutumwa bwiza bukugereho,ndetse hari abemeye baranicwa kugirango iyo nkuru nziza ikugereho none ubu arabarirwa mu bazabana n’Imana akaramata, ibi rero byakaguteye ishyaka ryo guhaguruka akagira uruhare mukuba amaraso atazongera kumeneka mu murenge utuyemo, abarara bamarana ni uko babuze kiristo muri bo, hakeneye kwigishwa urukundo kandi ni wowe nanjye tuzabikora,ayo marozi kuba acyumvikana n’uko hari abataramenya Yesu ariko uhagurutse benshi bakwihana.


text:
Rusizi: Urubyiruko rurakangurirwa kwita ku bidukikije
Umuyobozi wa Pariki y’igihugu ya Nyungwe Rugerinyange Louis arasaba urubyiruko gushishikarira ibikorwa bigamije kubungabunga ibidukikije, kuko nta bidukikije nta buzima bwabaho.
Ibi yabisabye urubyiruko ruturiye ishyamba rya Cyamudongo kuwa 27 Gicurasi 2012, muri gahunda yatangijwe n’Ubuyobozi bw’iyo Pariki yo gukangurira urubyiruko kubungabunga ibidukikije no kubyigisha bagenzi babo, binyuze ma mahuriro ashinzwe kurengera ibidukikije muri buri kigo cy’amashuri, by’umwihariko ibituriye Pariki (...)
Umuyobozi wa Pariki y’igihugu ya Nyungwe Rugerinyange Louis arasaba urubyiruko gushishikarira ibikorwa bigamije kubungabunga ibidukikije, kuko nta bidukikije nta buzima bwabaho.
Ibi yabisabye urubyiruko ruturiye ishyamba rya Cyamudongo kuwa 27 Gicurasi 2012, muri gahunda yatangijwe n’Ubuyobozi bw’iyo Pariki yo gukangurira urubyiruko kubungabunga ibidukikije no kubyigisha bagenzi babo, binyuze ma mahuriro ashinzwe kurengera ibidukikije muri buri kigo cy’amashuri, by’umwihariko ibituriye Pariki ya Nyungwe.
Iyi gahunda yo gukangurira urubyiruko kwita ku bidukije kandi bikaba umuco warwo, ije mu gihe Leta y’u Rwanda ikora ibishoboka byose ngo habungwabungwe ibinyabuzima binyuranye by’umwihariko amashyamba, kuko mu gihe gishize byagaragaye ko kutayitaho bishobora gutera akaga gakomeye.
Ni muri urwo rwego, umuyobozi wa pariki y’igihugu ya Nyungwe Rugerinyange Louis, yatangarije IGIHE ko uburyo bwo gusobanurira urubyiruko akamaro k’ibidukikije n’uburyo bwo kubirengera bizatuma ubwo butumwa bugera kuri benshi. Akaba ariyo mpamvu basaba abarezi n’abanyeshuri bo mu mashuri abanza n’ayisumbuye kubigira ibyaho , bityo urubyiruko nk’u Rwanda rw’ejo uruhare rwabo rugafasha mu kubungabunga ibidukikije cyane cyane Pariki y’igihugu ya Nyungwe
Bakarere Marie Jose na Nzayisenga Alphonse ni abanyeshuri mu mashuri yisumbuye mu murenge wa Nkungu, batangaza ko basanzwe babarizwa muri Club ishinzwe kurengera ibidukikije muri uwo murenge.
Bavuga ko nubwo bigisha abandi kudakora ibikorwa bibangamira ibidukikije, batari bazi ko amashyamba ari n’indiri y’ibindi binyabuzima bifitiye abantu akamaro, harimo n’inyamaswa y’impundu, inasigaye hake cyane ku isi. Kuri bo ngo icyo bagiye gukora ni ugushishikariza buri wese kwita ku bidukikije, cyane cyane hakirindwa ibikorwa byo gutega imiteko mu ishyamba kuko ishobora kwangiza inyamashya, bikajyana no kubakangurira kudatwika ishyamba ndetse no kwirinda gutema ibiti kimwe n’ibindi bikorwa byabangamira ibinyabuzima biri muri Pariki ya Nyungwe.
IGIHE cyifuje kumenya icyo abaturiye Pariki ya Nyungwe babona nk’inyungu zituruka ku bukererarugendo, Madame Tuyishime Claudine ushinzwe gukangurira abaturiye pariki ya nyungwe kudakora ibikorwa biyangiza, avugako 5% by’umusaruro wose uturuka ku bukererugendo ukoreshwa mu kwegereza baturage ibikorwa by’amajyambere birimo ibigo nderabuzima, amashuri, imihanda ndetse hari n’ahakorwa amatanura ya Kijyambere.
Ishyamba rya Cyamudondo ni igice cya Pariki ya Nyungwe, ribonekamo inyamaswa zinyuranye ndetse n’amoko y’inyoni ataboneka ahandi. Abaturage baturiye imirenge ihana imbibi naryo nka Gitambi, Nyakabuye na Nkungu, bakangurirwa kwirinda icyo aricyo cyose cya ryangiza.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Mwaramutse nshuti mwese muteze amatwi radiyo Ijwi ry’Amerika yumvikanira I Washington DC mu kirundi no mu kinyarwanda.
Uyu munsi turatumikira aba bakurikira Sibomana Jean Damascene utuye muri komine Birenga, segiteri Bare, perefegitura Kibungo; Andre Nteziryayo uvuka mu karere ka Karaba, umurenge wa Kibingo, akagari ka Rugaragara na Hitayezu Anacleturi muri Leta ya California, muri Leta zunze ubumwe z’Amerika, umuryango wa Nambajimana Alfred utuye mu karere ka Nyagisagara, ahahoze hitwa komine Kibirira, umurenge wa Gatumba, akagari ka Makoma, intara ya Gisenyi; umuryango wa Muhayirema Donatila utuye mu murenge wa Murambi, akarere ka Kageyo, umurenge wa Cyansi, ahahoze ari komine Satinsyi na Emmanuel Sinamenye utuye I Tumba, komine Ngoma, perefegitura ya Butare akaba akoresha aderesi B.P. 532 Butare, Kanyanja Edisa utuye mu ntara ya Gikongoro, akarere ka Karaba, ahohoze ari komine Karama, umurenge wa Cyanika; Ntakobangize Aphrodis utuye mu kagari ka Kirehe, umurenge wa Birembo na Ntawugayimana Ancille utuye mu kagari ka Kirehe, umurenge wa Birembo, akarere ka Gatare, intara ya Cyangugu.
1. Duhereye ku butumwa bwa Sibomana Jean Damascene utuye muri komine Birenga, segiteri Bare, perefegitura Kibungo ararangisha mubyara we Benda Oscar. Aramusaba aho yaba ari hose ko akimara kumva iri tangazo asabwe kwihutira kumumenyesha amakuru ye n’aho aherereye muri iki gihe. Ngo ashobora kumwandikira kuri aderesi zikurikira. Sibomana Jean Damascene, B.P. 117 Butare, Rwanda, cyangwa akamwandikira akoresheje uburyo bwa internet kuri aderesi ya e-mail sjdamas@yahoo.fr
2. Dukurikijeho ubutumwa bwa Andre Nteziryayo uvuka mu karere ka Karaba, umurenge wa Kibingo, akagari ka Rugaragara ararangisha mukuru we witwa Kabayiza Alexis wahungiye mu cyahoze cyitwa Zayire, akaba yarahoze mu nkambi ya Nyamirangwe. Aramusaba rero ko niba akariho akaba yumvise iri tangazo yakwihutira gutahuka ngo kuko ubu mu Rwanda ari amahoro. Arakomeza amumenyesha ko abo mu rugo bose bari amahoro kandi ko Nsanzumuhire yatahutse akaba ari mu rugo. Nteziryayo ararangiza ubutumwa bwe asaba n’undi mugiraneza wese waba yumvise iri tangazo azi uwo Kabayiza ko yabimumenyesha.
3. Tugeze ku butumwa bwa Hitayezu Anaclet uri muri Leta ya California, muri Leta zunze ubumwe z’Amerika ararangisha mukuru we Zimulinda Jean Chrisostome. Aramusaba aho yaba aherereye muri iki gihe ko akimara kumva iri tangazo yakoresha uko ashoboye akamumenyesha amakuru ye n’aho aherereye muri iki gihe. Ngo ashobora gutanga itangazo kuri radiyo Ijwi ry’Amerika cyangwa se kuri BBC Gahuzamiryango. Hitayezu aboneyeho gusaba n’undi wese waba amuzi cyangwa se azi aho aherereye kubimumenyesha. Ararangiza ubutumwa bwe ashimira abanyamakuru ba radiyo Mudatenguha Ijwi ry’Amerika ubwitange bubaranga mu guhuza ababuranye n’ababo. Natwe tuboneyeho kumushimira kandi tumwifuriza Noheli Nziza n’umwaka mushya muhire.
4. Dukomereje ku butumwa bw’umuryango wa Nambajimana Alfred utuye mu karere ka Nyagisagara, ahahoze hitwa komine Kibirira, umurenge wa Gatumba, akagari ka Makoma, intara ya Gisenyi aramenyesha Ngirababyeyi bita William Rulihona, ubu ubarizwa I Kibwera, district ya Mbarara ho mu gihugu cy’ Ubuganda ko ababyeyi bitabye Imana. Uwo muryango uramusaba rero ko yakwihutira kuza kureba abasigaye. Ngo atabashije kuza yakohereza umuhungu we Mwesigye Elias cyangwa se Beka.
5. Dukurikijeho ubutumwa bw’umuryango wa Muhayirema Donatila utuye mu murenge wa Murambi, akarere ka Kageyo, umurenge wa Cyansi, ahahoze ari komine Satinsyi uramenyesha murumuna we Niragire Clementine wasigaye I Goma ho mu cyahoze cyitwa Zayire ko yakoresha uko ashoboye akihutira kubageraho ngo kubera ko bamukeneye byihutirwa. Uwo muryango urakomeza umumenyesha ko abandi mu muryango baraho kandi ko bamusuhuza cyane. Ngo n’undi wese waba yumvise iri tangazo azi uyu barangisha yabimumenyesha.
6. Tugeze ku butumwa bwa Emmanuel Sinamenye utuye I Tumba, komine Ngoma, perefegitura ya Butare akaba akoresha aderesi B.P. 532 Butare ararangisha umuvandimwe we Erneste Rurangwa baburanye muri 94, akaba yaragiye yerekeza iyo mu cyahoze cyitwa Zayire. Aramumenyesha ko yabonye urwandiko rwe yigeze kumwandikira muri 95, akiri mu cyahoze cyitwa Zayire. Arakomeza amusaba rero ko niba akiriho, yakoresha uko ashoboye akamugezaho amakuru ye n’aho aherereye muri iki gihe. Ngo ashobora kumwandikira akoresheje aderesi zavuzwe haruguru cyangwa se agahitisha itangazo kuri Radiyo Ijwi ry’Amerika. Emmanuel Sinamenye akaba arangiza ubutumwa bwe amwifuriza Noheli Nziza n’umwaka mushya muhire.
Abifuza kutwandikira aderesi zacu ni VOA Africa Division, Kirundi -Kinyarwanda Service, 330 Independence Avenue SW, Washington DC 20237, USA. Abashaka kutwandikira bakoresheje uburyo bwa internet aderesi ya e-mail yacu ni central-africa@voanews.com Fax yacu yo ni (202) 260-2579.
7. Dukomereje rero ku butumwa bwaKanyanja Edisa utuye mu ntara ya Gikongoro, akarere ka Karaba, ahohoze ari komine Karama, umurenge wa Cyanika, ararangisha umwana witwa Mukayiranga Marie Claudine, ushobora kuba ari mu nkambi ya Kintele, mu gihugu cya Congo-Brazzaville. Aramusaba ko yakwihutira gutahuka akimara kumva iri tangazo. Arakomeza amumenyesha ko we ari mu rugo hamwe na musaza we; ngo hari na mukuru we uri I Kigali. Aramumenyesha kandi ko umwana we Patrick ari kumwe na nyirakuru. Kanyanja ararangiza ubutumwa bwe asaba n’undi mugiraneza wese waba yumvise iri tangazo azi uwo Mukayiranga ko yabimumenysha.
8. Tugeze ku butumwa bwa Ntakobangize Aphrodis utuye mu kagari ka Kirehe, umurenge wa Birembo ararangisha umwana we Jean Bosco Nzeyimana bakunda kwita Kidari. Uwo mwana ngo akaba ashobora kuba ari mu cyahoze cyitwa Zayire. Aramusaba ko akimara kumva iri tangazo asabwe kwihutira gutahuka. Arakomeza ubutumwa bwe amumenyesha ko umubyeyi we Anasitaziya Uzamushaka, Mariya Ntawiha, Jean Paul Nduwamungu bakunda kwita Macari na Mushikuzi bose ubu batahutse bakaba bari mu Rwanda. Ntakobangize ararangiza ubutumwa bwe amumenyesha ko Kabyalimana Manasse babanaga ubu yageze mu rugo akababa na we amwifuriza gutahuka akimara kumva iri tangazo.
9. Uyu munsi tugiye gusozereza ku butumwa bwa Ntawugayimana Ancille utuye mu kagari ka Kirehe, umurenge wa Birembo, akarere ka Gatare, intara ya Cyangugu ararangisha umwuzukuru we witwa Nkurunziza Damascene bakundaga kwita Gashi, akaba yaraburiye mu mashyamba yo mu cyahoze cyitwa Zayire. Aramusaba ko biba akiriho akaba yumvise iri tangazo yabamenyesha amakuru ye n’aho aherereye muri iki gihe. Arakomeza amumenyesha ko barumuna be Sindambiwe uzwi cyane ku izina rya Kanyenkore, Sinalihamagaye bakunda kwita Ayideli, nyina wabo Siperansiya Nyirazaninka na Mukandekezi. Ararangiza amumenyesha ko bose bamwifuriza gutahuka akimara kumva iri tangazo.


text:
sam.
25
juin
2011
ISOMO RYA MBERE
Igitabo cy’Intangiriro Intg 23, 1-4.19 ; 24,1-8.62-67
23,1Sara yabayeho imyaka ijana na makumyabiri n’irindwi. 2Sara yapfiriye i Kiriyati-Haruba, ari yo Heburoni, mu gihugu cya Kanahani. Abrahamu aramuririra, aramwiraburira. 3Hanyuma arahaguruka, ava ku murambo we ngo ajye kumvikana na bene Heti. 4Nuko arababwira ati « Ndi umusuhuke n’umushyitsi muri mwe ; nimumpe ikibanza cyo guhambamo umuntu wanjye witahiye.» 19Nyuma y’ibyo, Abrahamu ahamba Sara umugore we mu buvumo buri mu murima w’i Makipela, ahareba i Mambure ; ni yo Heburoni mu gihugu cya Kanahani.
24,1Abrahamu yari umukambwe ageze mu zabukuru, kandi Uharaho yari yaramuhaye umugisha muri byose. 2Abrahamu abwira umukuru mu bagaragu be wategekaga ibintu bye byose ati « Shyira ikiganza cyawe mu nsi y’ikibero cyanjye, 3urahire Uhoraho, Imana y’ijuru n’isi, ko utazashakira umwana wanjye umugore mu bakobwa b’Abakanahani dutuyemo. 4Ahubwo uzajye mu gihugu cyanjye, mu bavandimwe banjye, abe ari ho ushakira umugore umuhungu wanjye Izaki. » 5Umugaragu aramubaza ati « Ahari wenda, umugore ntazakunda kunkurikira muri iki gihugu. Nzajyane se umuhungu wawe mu gihugu waturutsemo ? » 6Abrahamu ati « Uzirinde gusubizayo umwana wanjye. 7Uhoraho Imana y’ijuru yankuye mu nzu ya data no mu gihugu cyanjye navukiyemo; yarambwiye kandi arandahira ati ‘lki gihugu nzakigabira abazagukomokaho’ ; kandi ni we uzohereza umumalayika we akujye imbere, kugira ngo ubonere umugore umwana wanjye iyo ngiyo. 8Niba kandi umugore adashatse kugukurikira, uzaba ubaye umwere ku ndahiro wangiriye. Ariko ntuzasubize umuhungu wanjye iyo ngiyo. »
62Ku kagoroba, Izaki aza aturutse ku iriba rya Lahayi-Royi. Icyo gihe yari atuye mu ntara ya Negevu. 63Nuko kuri uwo munsi mu kabwibwi ajya gutembera mu gasozi ; ngo yubure amaso abona ingamiya ziraje. 64Rebeka na we yubuye amaso arabukwa Izaki, yururuka ku ngamiya. 65Abaza umugaragu wa Abrahamu ati «Uriya mugabo uri ku musozi uje atugana ni nde? » Umugaragu ati : Ni databuja. » Ako kanya Rebeka yenda igitambaro cyo mu mutwe aritwikira. 66Umugaragu atekerereza Izaki ibyo yari yarakoze byose. 67Izaki yinjiza Rebeka mu ihema rye. Izaki arongora Rebeka, amubera umugore. Aramukundwakaza, na we amuhoza urupfu rwa nyina Sara.
ZABURI (Zab 106 (105), 1-2, 3-4b, 4bc-5)
Inyik/ Nimusingize Uhoraho, kuko ari umugwaneza.
Nimusingize Uhoraho, kuko ari umugwaneza,
kandi urukundo rwe rugahoraho iteka !
Ni nde wavuga ibigwi by’Uhoraho,
akamamaza ibisingizo bye byose ?
Hahirwa abita ku mategeko y’Uhoraho,
igihe cyose bagakurikiza ubutabera !
Uhoraho, uranyibuke,
wowe ugirira neza umuryango wawe.
Uze untabare, wowe ukiza umuryango wawe,
kugira ngo niyumvemo ihirwe ry’intore zawe,
mpimbazwe n’ibyishimo by’umuryango wawe,
nsangire umunezero n’abo wagize ingarigari zawe !
IBANGONDIRIMBO RIBANZIRIZA IVANJILI (Zab 130 (129), 7)
Alleluya Alleluya.
Uhoraho ahorana imbabazi, akagira ubuntu butagira urugero.
Alleluya.
IVANJILI
+ Matayo (Mt 9, 9-13)
Muri icyo gihe, 9Yezu avuye i Kafarinawumu, yigiye imbere abona umuntu wicaye mu biro by’imisoro, akitwa Matayo. Aramubwira ati « Nkurikira ! » Arahaguruka, aramukurikira. 10Nuko igihe Yezu yari ku meza iwe, abasoresha benshi n’abanyabyaha baraza, basangira na we n’abigishwa be. 11Abafarizayi babibonye babaza abigishwa be bati « Ni iki gituma umwigisha wanyu asangira n’abasoresha n’abanyabyaha ? » 12We rero abyumvise aravuga ati « Abazima si bo bakeneye umuvuzi, ahubwo ni abarwayi. 13Nimugende rero, musiganuze icyo iri jambo rivuga ngo ‘Icyo nshaka ni impuhwe, si igitambo.’ Erega sinazanywe no guhamagara intungane, ahubwo abanyabyaha.»


text:
Abanyarwanda baracyari inyuma mu kurya amafi muri EAC: Ibiro bibiri ku mwaka buri wese
Umuryango Mpuzamahanga wita ku buzima [OMS] uteganya ko umuntu akwiye kurya nibura ibiro 25 by’amafi buri mwaka, ariko ubushakashatsi bwakozwe mu Karere ka Afurika y’Iburasirazuba, bwagaragaje ko Umunyarwanda arya nibura 2.3, ari na cyo gipimo cyo hasi cyane mu Karere k’Ibiyaga bigari ndetse no muri Afurika yo munsi y’Ubutayu bwa Sahara.
Umuyobozi Ushinzwe ubworozi bw’amafi n’uburobyi mu Kigo cy’Igihugu gishinzwe ubuhinzi n’ubworozi RAB, Dr.Rutaganira Wilson asobanura ko impamvu ituma Abanyarwanda baza ku mwanya wa nyuma mu kurya amafi, ari uko umusaruro wayo mu Rwanda ukiri muke.
Yagize ati “ Nta mafi dufite, umusaruro uracyari hasi. Ariko ikirebana n’umuco w’Abanyarwanda bataryaga amafi cyo kiri kugenda kivaho, kuko hari abashaka kuyarya batayabona.”
Dr.Rutaganira akomeza avuga ko u Rwanda rugeze ku musaruro w’amafi uyingayinga toni 22.000 habariwemo ubwoko bwose bw’amafi ndetse n’ibindi biba mu mazi bamwe mu banyarwanda batemera ko ari yo.
Mu 2013/2014, u Rwanda rwasaruraga amafi angana na toni zisaga gato 19.000, mu gihe mu 2010, uwo musaruro wari uri kuri toni 17,000.
Mu bushakashatsi bwakozwe mu myaka ibiri hagati ya 2012 kugeza muri 2014, bukorwa inshuro umunani aho bwakorwaga mu mezi atatu, bwagaragaje ko mu kiyaga cya Kivu honyine hashobora kuba harimo amafi hagati ya toni 3600 na 6000, hakaba nta gushidikanya kwabaho ko zaba zariyongereye hagendewe ku ngamba zitandukanye zafashwe zigamije kongera umusaruro w’uburobyi.
Ese birashoboka ko Umunyarwanda yazakwiza igipimo fatizo cya OMS mu kurya amafi?
Dr.Rutaganira ati “Birashoboka, ariko bizafata igihe. Icyakora intego ni uko mu myaka itanu iri imbere twaba twageze nibura ku kigero cy’ibihugu byo muri Afurika yo munsi y’ubutayu bwa Sahara, aho umuntu azaba arya nibura ibiro 6,7. Twumva nituramuka tugeze kuri urwo rwego tuzaba twazamutse.”
Akomeza avuga ko kugera kuri iyo ntego na byo bisaba byinshi, birimo ubufatanye bw’inzego bwite za Leta ndetse n’iz’abikorera, abaturage bo bagasabwa “guhindura imyumvire no kurwanya ba rushimusi.”
RAB ivuga ko bamwe mu baturage batekereza ko ifi ari Tilapia yonyine, ndetse ikabasaba ko bahindura imyumvire bakarya n’andi bajya binefaguza bavuga ko ameze nk’inzoka, nyamara ari na yo akungahaye cyane ku ntungamubiri. Aha banasabwa kandi kwihatira kumenya uburyo ifunguro ririmo amafi ritegurwa.
Ikindi gisabwa abakora umwuga w’uburobyi cyangwa abaturiye ibiyaga ni ukuroba batangiza, kuko biza ku isonga mu gutuma umusaruro w’amafi utiyongera. Abo ni na bo bashishikarizwa kandi kugira uruhare runini mu gukumira ba rushimusi baroba n’amafi mato atarakura.
Ibyo byose bimaze kujya mu murongo wabyo, hazaba hasigaye uruhande rw’abashoramari, na bo bakwiye kwihatira gushora imari yabo mu bworozi bw’amafi bagamije kwagura ubucuruzi.
Ikibazo cyo kudakwiza igipimo fatizo cya OMS mu kurya amafi si umwihariko w’abanyarwanda nubwo ari bo baza ku mwanya wa nyuma, kuko muri Werurwe uyu mwaka wa 2016, Inteko Ishinga Amategeko y’Umuryango wa Afurika y’Iburasirazuba, EALA, yagaragaje ko abatuye ibihugu byose bigize uwo muryango (EAC) bagihuriyeho.
Dore uko abaturage muri EAC bakurikiranye mu kurya amafi buri mwaka:
Uganda: Ibiro 10
Tanzania: Ibiro 8
Burundi: Ibiro 3,6
Kenya: Ibiro 3,45
Rwanda: Ibiro 2,3
Muri ubwo bushakashatsi, EALA yagaragaje ko intandaro y’ikigero gito cy’uburyo amafi aribwa ugereranyije n’igipimo fatizo cya OMS, ari umusaruro muke uterwa n’impamvu nyinshi zitandukanye.
Aha havuzwe ubushobozi budahagije (mu mafaranga) bwo kwita ku mafi yose ari mu biyaga biri muri EAC, ubushobozi buke mu bya tekiniki z’uburobyi, ibikoresho bidahagije, kutabona umurama w’amafi ndetse n’ibyo kuyagaburira bihagije.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Wigeze ukundwaho, Dore umukunzi nyawe !
Uwo data yampaye wese aza aho ndi, kandi uza aho ndi sinzamwirukana na hato (Yohana 6 :37)
Hano Yesu yavuze amagambo meza ngo abo se yamuhaye bose baza aho ari ariko igikomeye ngo ntazabirukana na hato, ubu ni ubwishingizi bukomeye.
Akenshi umuntu ashobora kuvukira mu muryango ababyeyi be bose ntibamwiteho bikamubabaza kuko atahabonye ibyo akeneye byose, bene uyu ashobora gukurana icyizere gike afitiye umuryango we, ashobora no guhitamo kureka umuryango we akigira kubana n’abandi, ibi birababaza mu buzima kuburyo bishobora no gutera ibikomere.
Igihe cyose ibi byose uzajya ubona byakugezeho ujye wibuka ko Imana igukunda kandi yo nta mananiza, ntacyo bisaba kuko yagukunze urukundo ruhebuje utaranayimenya kuko ntireba nk’umwana w’umuntu’’kuko yakunze abari mu isi cyane, byatumye itanga umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho (Yohana 3 : 16).
Yesu ntabwo yategereje ko ubanza kuba umwere ngo abone kugucungura, oya ahubwo yabikoze ufite inzandiko zikurega kugira ngo urimbuke ukwiye kugirirwa umujinya nk’abandi bose arakwiyegereza ngo utarimbuka ahubwo uhabwe ubugingo buhoraho.
Ikindi n’uko Imana itarindira ko tugwiza imirimo myiza ngo ibone kudukunda ahubwo yadukunze itabitewe n’imirimo myiza ahubwo nyine yabitewe n’urukundo rwayo rutarondoreka, ushatse wamfasha kuyishima!
Nubwo utarwitaho ngo uruhe agaciro yo ikomeza kugukunda no kuguhendahenda kuko ntinezezwa n’uko umunyabyaha arimbuka ahubwo yishimira ko areka ingeso ze mbi itegereje ko yihana. Imana rero irakuzi kuko yakumenye itarakurema, yagutekerejeho kera kugukunda si ibyo yitoza ahubwo nayo ubwayo ni urukundo ( Yeremiya 1 :5).
Paulo yaravuze ngo Imana yerekanye urundo rwayo idukunda, ubwo kristo yadupfiraga tukiri abanyabyaha ( Abaroma 5 : 8), aha hantu ndahakunze cyane ngo tukiri abanyabyaha hari igihe umuntu ajya kugukunda akabanza kubarirriza ubuhamya ngo hato utazamuteza ibibazo none Yesu we wagira ngo niyo yari kondisiyo mbega nicyo yadushakiraga, yashakaga bene uwo muntu udakenewe yarivugiye ngo abarwayi nibo bakeneye umuvuzi, nahabwe icyubahiro yadukunze ntacyo aduciye !


text:
Urwenya:Ibinyabiziga mu Ijuru
Ibinyabiziga mu Ijuru
Rimwe ibinyabiziga cyangwa ibigendesha ibiziga byahuriye mu ijuru, maze buri kimwe kikumva nta kabuza kigomba kwinjira muri ibyo byishimo. Uwari kubyinjiza abimenyesha amabwiriza agenderwaho kugira bibashe kwinjira. Harimo kwicisha bugufi, kugira neza no kurangwa n’ibikorwa byiza kimwe n’iby’urukundo. N’uko bikimara kubyumva, ivatire nto iti “rwose nge nabashije kwicisha bugufi, sinigeze nireshyeshya na ziriya kamyo nini za rukururuna.” Uyinjiza, ati “Reka guca urubanza ahubwo wibuke amajoro watwaraga abagiye mu bikorwa bibi bitampesha icyubahiro.” Fuso igezweho, iti “Wahora n’iki ko numva ndi uwa mbere, nagereje ku gihe ibintu abantu bibafasha kubaho mu buzima bwabo bwa buri munsi.” Uwari kuyinjiza, ati “wibagiwe magendu winjije kandi zakwica abantu aho kubakiza kubera nta buziranenge zujuje.” Ambirance aho yiyicariye, iti “Jye nakoze ibikorwa by’urukundo, kuko nafashije abarwayi kugera kwa muganga.” Uyinjiza, ati “Wowe watwaye ibiyobyabwenge kubera ko atari buri wese washoboraga kuguhagarika.” Bigeze ku Itagisi kimwe n’Ikwasitere bitwara abantu, biti “twe twafashije abantu batari bake kugera iyo bajya bityo bagakora akazi kabo kabafasha mu mibereho yabo.” Ubyinjiza, ati “Muravuga iki ko ku munsi w’isabato no ku cyumweru mwasibaga kubafasha kugera aho bakorera mukiyicarira. Kuki mutabafashije iyo minsi yose kandi kuri nge iminsi yose ari iy’agaciro.” Maze ibigendera ku mapine ane bitangira gucika intege zo kwegera uwo wabyinjizaga. Sinzi uko igare Matabaro ryatungutse imbere ye, riti “Nge rwose urabizi nta kibi nakoze. Usibye gufasha mu mibereho ya buri munsi abo mu rugo.” Uryinjiza ati “Wibagiwe ko watwaraga udukingirizo mu byo wari uvuye kurangura kandi ari utwo gutera abantu ubusambanyi.”
Shyiraho Igitekerezo!
Subscribe to: Post Comments (Atom)


text:
Ruhango: ababyeyi barasabwa kuba hafi y’abari ku rugerero
Intore ziyemeje gukora ibikorwa bitandukanye  Intore ziyemeje gukora ibikorwa bitandukanye Umuyobozi w’akarere ka Ruhango, Mbabazi François Xavier, arasaba ababyeyi n’abayobozi mu nzego z’ibanze More...
Gicumbi – Intore zatangiye urugerero zisana inzu y’umukecuru utishoboye
Umutahira mukuru afatanya n’intore guhoma inzu y’umuturage Mu gutangiza urugerero rw’intore mu karere ka Gicumbi mu murenge wa Rubaya basannye inzu y’umukecuru utishoboye Ntawukirasongwa More...
Nyamasheke: Barasabwa gushingira imihigo ku muryango
Abaturage b’umurenge wa kagano mu karere ka Nyamasheke, barasabwa guhiga ibikorwa bishingiye mu muryango kugira ngo bazongere bese imihigo. Ni nyuma y’uko uyu murenge wa kagano ubaye uwa mbere More...
Ruhango: Intore 1419 zishoje urugerero zashimiwe mu ruhame uko zitwaye
Urubyiruko rw’abasore n’inkumi bagera ku 1419 bari bamaze amezi agera kuri atandatu bari ku rugerero mu bikorwa bitandukanye byo guteza imbere imibereho myiza y’abaturage, bashimiwe mu ruhame More...
Gisagara: Imihigo y’ingo igira uruhare mu iterambere ry’akarere
Ubuyobo bw’akarere ka Gisagara buremeza ko imihigo y’ingo ifasha mu iterambere, atari mu ngo gusa ahubwo ari mu karere, ndetse n’igihugu cyose muri rusange. Imihigo y’urugo ni uburyo More...
Gisagara: Gukorera ku mihigo bizamura ingo
Abatuye akarere ka Gisagara baravuga ko gukorera ku muhigo bituma igenamigambi ry’ibyo urugo rwiyemeje kugeraho rigenda neza ,ndetse bakabasha no kwisuzuma ku bitagenda. Bamwe mu baturage bo mu karere ka More...
Nyanza: Intore zo ku rugerero zirasaba ubutaha kuzakurirwaho imbogamizi zagize
Ubwo tariki 28/06/2013 hasozwaga icyiciro cya kabiri cy’urugerero mu karere ka Nyanza intore zaho zagaragaje ko n’ubwo ari byinshi byagezweho hatabuze no kubamo imbogamizi bityo zigasaba ko ubutaha More...
Ngo hakwiye impinduka mu ikorwa ry’Urugerero kugira ngo ruzarushe ho kunozwa
Abanyeshuri bo mu karere ka Burera barangije icyiciro cya mbere cy’itorero ryo ku Rugerero batangaza ko bishimira kuba baragiye ku Rugerero ariko bakavuga ko hari ibikwiye guhinduka kugira ngo abazakora More...
Rwamagana: Authorities commend Youth for development support, social services
The Youth in Urugerero (National Youth Service) program in Rwamagana District are being applauded for the role they have played in different projects for the development of people. Rwamagana youth have helped in More...
Rusizi: Intore zo ku rugerero ngo zatumye imihigo y’akarere izamuka
Intore zo ku rugerero zo mu karere ka Rusizi zirashimirwa uruhare ziri kugenda zigaragaza mu iterambere ry’igihugu muri rusange, aho bigaragara ko ibikorwa ziri gukora bigaragara ko bifitiye igihugu akamaro More...


text:
Mu muco abantu benshi bazi ko iyo umubyeyi ari ku kiriri agomba kubyibuha kugirango agaragare ko yabonye ibihembo, abandi bakabyibushywa no kurya cyane bashaka amashereka. Nyamara nkuko Mukakayumba Anastasie , inzobere mu mirire abivuga, hari ibiryo bizana amashereka kandi ntibibyibushye.
Mu kiganiro twagiranye na Mukakayumba yadutangirije ko ibiryo byiza ku babyeyi bonsa bifuza amashereka ahagije kandi ntibabyibuhe byitwa les aliments lactogène mu rurimi rw’igifaransa.
Bimwe muri ibyo biryo harimo:
• Karoti mbisi zikozemo umutobe cyangwa salade
• Ibiribwa bituruka ku biti byose ukata bikazana amata( amapapaye, imyumbati n’ isombe)
• Amasaka
• Igisura : ni ikimera kibabana cyo mu ishyamba ariko ushobora kugihinga nk’imboga
• Sezame
• Amazi ahagije nibura hagati ya 200 na 250 ml ku biro 10 ukayanywa umunsi umwe, bivuze ko amazi ahagije k’ umuntu aterwa ibiro afite.
• Imitobe y’imbuto zikiri nshyashya n’amapotaje nabyo ni byiza ku muntu wonsa.
Mu gihe ukoresha les aliments lactogenes, ibindi biryo bisanzwe nabyo urabirya ariko ukabifata ku kigero gisanzwe utarengeje ngo nuko wonsa.
Usibye ibiribwa byongera amashereka, gushyira umwana ku ibere cyane nabyo bituma amashereka yiyongera.Ubundi k ’umuntu utararengeje urugero ari ku kiriri agomba kuba yasubiranye ibiro bye yari afite mbere yo gutwita nyuma y’amezi atandatu .
Kumenya ibiro wari ufite mbere yo gutwita birafasha kuko iyo umuntu atwite agomba kwiyongera ibiro biri hagati ya 9 na 12. Kugira ibiro bike cyane si byiza kuko bishobora gutuma ubyara umwana ufite ibiro bike kandi na none si byiza kubirenza cyane.
Ku rundi ruhande ariko hari abantu babura amashereka nyuma yo kubyara bitewe n’ibibazo byo kuba badatekanye, indwara no kuba yarafashe imiti ibuza amashereka n’ibindi. Ku bafite ibyo bibazo ntibagomba kureba imirire gusa, ahubwo basabwa kwegera abaganga bakamenya ikibazo bafite.
Ibiribwa byongera amashereka kandi bitabyibushya
Mu muco abantu benshi bazi ko iyo umubyeyi ari ku kiriri agomba kubyibuha kugirango agaragare ko yabonye ibihembo, abandi bakabyibushywa no kurya cyane bashaka amashereka. Nyamara nkuko Mukakayumba Anastasie , inzobere mu mirire abivuga, hari ibiryo bizana amashereka kandi ntibibyibushye.
Labels: imirire, ubuzima, umugore utwite


text:
Rubyiruko, tubaheshe icyubahiro bakwiye, aho kubandagaza kandi batakiriho
Ubwanditsi : Sengo Niyoyita Christian wanditse iki gitekerezo ni umunyarwanda w’imyaka 25 utuye mu gihugu cy’u Busuwisi. Yacitse ku icumu mu gihe cya Jenoside yakorewe Abatutsi. Kuri ubu ni ingénieur/Engineer ugikomeza amasomo yisumbuyeho mu Busuwisi mu bijyanye n’ingufu z’amashanyarazi.
Hashize imyaka 19 urwatubyaye ruhekuwe. Imbaga y’Abatutsi barenga miliyoni yarishwe mu 1994.
Abanyarwanda benshi babuze ababyeyi, abavandimwe, incuti, abana ndetse n’abafasha. Imiryango imwe yarazimye (...)
Ubwanditsi : Sengo Niyoyita Christian wanditse iki gitekerezo ni umunyarwanda w’imyaka 25 utuye mu gihugu cy’u Busuwisi. Yacitse ku icumu mu gihe cya Jenoside yakorewe Abatutsi. Kuri ubu ni ingénieur/Engineer ugikomeza amasomo yisumbuyeho mu Busuwisi mu bijyanye n’ingufu z’amashanyarazi.
—
Hashize imyaka 19 urwatubyaye ruhekuwe. Imbaga y’Abatutsi barenga miliyoni yarishwe mu 1994.
Abanyarwanda benshi babuze ababyeyi, abavandimwe, incuti, abana ndetse n’abafasha. Imiryango imwe yarazimye burundu, indi isigaranye mbarwa.
Nyuma y’imyaka 19 agahinda karacyuzuye imitima ya benshi, kandi kazahoraho kuko ibyakorewe abacu ntituzabyibagirwa na gato, ndetse tuzabibwira n’abana bacu kugira ngo nabo babyirinde ntibizongere ukundi.
Nyuma y’imyaka 19 umuntu yakwibaza ati ni gute umunyarwanda yakwibuka? Ese iyo tuvuze kwibuka duharanira kwigira byaba bishatse kuvuga iki? Izi ngingo ni zo tugiye kurebera hamwe muri iyi nyandiko.
Jenoside yakorewe Abatutsi yasize urubyiruko rwinshi rw’imfubyi, hakaba harimo abari bato cyane ariko ubu umuto kurusha abandi afite imyaka 19.
Rubyiruko, nta kibi kirimo iyo twibuka ababyeyi bacu abavandimwe ndetse n’incuti tukaba twarira ndetse tukagira n’agahinda kenshi cyane. Ibi birunvikana kuko twarababaye cyane ku buryo kwihangana bitoroshye. Twabuze ababyeyi tukiri bato aho twari tubakeneye cyane, twavukijwe uburenganzira bwo kurerwa n’ababyeyi bacu. Ariko se umuntu yakwibaza niba bigomba kugarukira aho? Ese tugomba guheranwa n’agahinda ? Ese ababyeyi bacu aho bari icyo bifuza ni ukutubona twarishwe n’agahinda cyangwa ni ukutubona twararenze ako gahinda tukavamo abagabo babahesha icyubahiro?
Rubyiruko, nkeka ko iyo tuvuze kwibuka duharanira kwigira bivuga ibintu byinshi, harimo uko twitwara kugira ngo twuse ikivi cy’ababyeyi bacu ndetse no kugirango tubaheshe icyubahiro bakwiye, aho kugira ngo tubandagaze kandi batakiriho.
Rimwe mu masomo akomeye dukwiye kuvana muri jenoside yakorewe abatutsi ni uko umugabo yigira yakwibura agapfa. Kandi ntitwibagirwe ko ubabaye ariwe ubanda urugi. Ibi twese twarabibonye aho amahanga yarebereye abicaga inzira karengane mu gihe cy’iminsi 100 ntagire icyo akora.
Ibi bikwiye kutwereka ko dukwiye guhaguruka tukiyuha akuya tugakora tukubaka igihugu maze abazadukomokaho tukabasigira umurage mwiza ndetse n’igihugu gitemba amata n’ubuki.
Kwibuka duharanira kwigira kandi bivuze kwihesha agaciro ndetse tukagahesha n’ababyeyi, incuti ndetse n’abavandimwe twabuze.
Urebye wasanga bamwe muri twe tudahesha ababyeyi bacu agaciro ndetse n’icyubahiro nyamara kandi tuzi neza ko twasigaye hari mpanvu ndetse hari n’inshingano dufite.
Umuntu yakwibaza ati ese iyo twibuka ababyeyi batubyaye, ntibyagombye gutuma twibaza icyo bo bashaka kutubonamo nyuma y’imyaka 19 baratabarutse? Ese barashaka kubona inkumi yabo yirirwa mu tubari, ihinduranya abagabo uko bwije n’uko bukeye ? Itwara inda z’indaro cyangwa se yicwa na Sida kandi yararokotse umuhoro ? Hari igihe nsanga nabo iyo babonye imyitwarire ya bamwe muri twe nabo bajya mu cyunamo,
Nkeka ko Nyina umubyara yifuza ko incuti n’abavandimwe bamutahira ubukwe. Ko bamusaba, bakamukwa nk’uko Se yabikoze. Aho kugirango abyarire m urugo cyangwa se yicwe na Sida.
Uwo musore se we wirirwa mu nzoga, imogi, indaya n’ibindi, amashuri yaramunaniye, barumuna be yasigaranye aho kugirango abahe indero ababyeyi be bamusigiye, umurage abaraga ni uburara. Nibaza ko aho Se na Nyina bari bahora mu cyunamo, kandi ko barira arusha kure ayo twe turira tubibuka. Muzi neza urwagashinyaguro bapfuye nimureke tureke kubabaza twiheshe agaciro ari nako tukabahesha.
Rubyiruko ni mureke kwibuka tubigire ibya buri munsi, ntibibe amarira gusa, bibe n’ibikorwa. Nemera ko urubyiruko rw’u Rwanda rwababaye kuko rwabaye imfubyi hakiri kare ariko igihe kirageze ko kwibuka tubishyira ku yindi ntera, tukava mu gahinda n’ubwo bitoroshye, ariko ntitwirengangize ko kuri iyi si nta cyoroshye kihaba, kandi kuba intwari biraharanirwa. Nimureke twubake urwatubyaye, maze aho bari bajye batwirahira ko batabyaye ibigwari.
Ni mureke duharanire ko ibyabaye bitazongera kuba, duharanire amahoro, ubukungu ndetse n’iterambere. Ibi ntabwo tuzabigeraho twicaye, tugomba kuvunika, kuko imbuto y’umugisha yera ku giti cy’umuruho.
Hari urubyiruko rwinshi rwabishoboye, hari ururera barumuna barwo abo dukwiye kubita intwari, kuko barabikwiye. Hari ubu abari muri za kaminuza n’andi mashuri biga bashyize ho umwete n’ubwo bitaba biboroheye kubera ibibazo byinshi harimo ibyatewe na Jenoside yakorewe abatutsi harimo ubukene n’agahinda. Abo bakwiye kwitwa abagabo, bakitwa intwari abandi bakabareberaho.
Ntitube ibigwari rubyiruko, twabyawe n’intwari zatwitangiye kugirango dushobore kubaho, mureke rero tubereke ko bataruhiye ubusa. Nemera ko icyo batwifuriza ari ukudaheranwa n’agahinda, tukava mu maganya, tugakora tutikoresheje tukabaho mu mudendezo. Ibyo ntago bizaturuka mu kirere, tugomba kubiharanira, tukanabikorera ndetse tukabivunikira.
Muri uku kwibuka kandi tugomba kurwanya ihungabana. Hari byinshi bituma urubyiruko ndetse n’abacitse kwicumu muri rusange bahungabana aha navuga ubukene, kutagira aho baba, agahinda, kutagira uwo baganiriza, kuba hari abacitse kwicumu bakicwa, abagipfobya jenoside yakorewe abatutsi n’ibindi n’ibindi. Ntibyoroshye niyo mpanvu nkangurira abanyarwanda muri rusange kuba hafi y’abacitse ku icumu, ntibibe muri iki gihe gusa ahubwo bibe ibya buri munsi, kuko bakeneye inkunga zanyu muri byose.
Abahanga bemeza ko umwe mu miti ikiza uwahungabanye ari ukumuba hafi, ukamwumva, ukamuganiriza. Akeneye umuntu umwunva ntamwite umusazi cyangwa ngo amuseke.
Nawe wacitse ku icumu isuzume niwumva muri iki gihe udakomeye, ntiwirirwe ujya ahantu wumva utari bushobore kwihangana. Abantu ntibakomeye kimwe. Isuzume rero, uhitemo ibyo ushoboye kureba cyangwa kumva muri iki gihe ntibikugireho ingaruka mbi. Ibyo nibyo kwigira kuko ntawundi wabikumenyera. Reka kwisenya kuko warasenyutse bihagije.
-Kwibuka ni ubutwari, kwibibagirwa ni ubugwari! Nimureke tube Intwari rero.
Duharanire ko ibyabaye bitazongera kubaho ukundi, duharanira kwigira, amahoro, ubukungu, gukunda igihugu, gukunda umurimo ari nako twihesha agaciro tudategereza akimuhana.
Mukomere.
Imana ihe umugisha u Rwanda n’abanyarwanda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Byatangajwe n’Umuvunyi mukuru wungirije ushinzwe gukumira akarengane, Kanzayire Bernadette, ubwo yari ari i Nyamagabe mu gikorwa cyo gutangiza icyumweru cyahariwe kurwanya akarengane mu Rwanda, tariki ya 20 Ukuboza 2016.
Agira ati “Ndagirango mbibutse yuko ubu noneho hanashyizweho ingamba z’uko ruswa yaba icyaha kidasaza.
Umuntu yaragendaga akarya ruswa akavuga ngo nibanamfata bakamfunga ya ruswa nakiriye nzayisigira uwo twashakanye ayicuruze azajya angemuriramo.
Uwayakiriye (ruswa) akavuga ati ‘ya myaka itatu cyangwa itanu bankatiye nirangira nzasohoka njye kurya ya mafaranga, wa mutungo.
Kandi koko niko byagendaga. Ubu rero twafashe ingamba z’uko ruswa yaba icyaha kidasaza.Ubuzima bwawe bwose cya cyaha ufite kizakurikiranwa.”
Akomeza avuga ko urwego rw’umuvunyi rufite ububasha bwo kugaruza imitungo yavuye kuri ruswa ku wahamwe n’icyaha.
Bamwe mu baturage bo mu Karere ka Nyamagabe batangaza ko icyo cyemezo cyafashwe cyo kuba icyaha cya ruswa kidasaza, bagishyigikiye kuko kizafasha mu guca burundu ruswa n’akarengane; nkuko Bayiringire John abisobanura.
Agira ati “Hashyizweho nyirantarengwa kuri icyo cyaha kuko utavuga ngo ndagikora ntoroke igihugu cyangwa se wenda mpindure imirimo, cyangwa se mve muri Leta njye kwikorera ntazakurikiranwa.
Ni ukuvuga ngo mu yandi magambo aho wajya hose, icyo wakora cyose icyaha kizagukurikirana.”
Yongeyeho ko iki cyemezo kizatuma abaturage n’abayobozi barushaho kugira imyitwarire myiza mu misabire n’imitangire ya serivise birinda ruswa n’akarengane.


text:
Nubwo ubona bikugoye ariko Imana iragukunda
Abantu bose batuye muri iyi si bafite uko bigishijwe Imana, bamwe bayigishijwe nk’Imana yaremye isi , maze itangira kuducunga kuko ifuha ,tuyigishwa nk’Imana irakara, Imana ihana ndetse kuburyo buri wese afite uko ayifata mu buzima bwe bwa buri munsi ,ariko ndagira ngo hejuru y’ibi byose dusubize amaso inyuma twibuke ko Dufite Imana yacu dukwiriye gufata nka Data cyangwa papa udukunda.
Iki kigereranyo cyo kuvuga ko Imana ari umubyeyi ntabwo bihura neza cyane, kuko iminsi tugezemo hari ingero zerekana ababyeyi bagiye bahemukira abana babo,bitewe n’impamvu zitandukanye, ndetse twumva henshi ko hari ababyeyi batakigira impuhwe abana babyaye, ariko Bibiliya niyo ibaza ngo Mbese umugore yakwibagirwa umwana yonsa, ntababarire uwo yibyariye ? Icyakora bo babasha kwibagirwa Ngo “ariko Njye sinzakwibagirwa” ( Yesaya 49:15-16)
Birashoboka ko ubuzima bugukomereye muri iyi minsi ndetse ukabona nta w’ukwitayeho , ahari ukobona usigaye uri nyakamwe, abo wakekaga ko bakuba hafi akaba ari ntawe ukwitayeho, ariko humura mwene data kuko Imana yiteguye kukubera mu mwanya w’ababyeyi bawe, yiteguye kuguha rwa rukundo utahawe n’ababyeyi bawe,Oya humura Uyu munsi ibuka rya sengesho Imana yatwigishije ngo tujye tuvuga ngo Data wa twese uri mu ijuru, ndetse biranarenze kuko Imana yo iticaye mu ijuru ngo iturebere yo gusa ahubwo Ibana natwe, aho twabuze abavandimwe irahaba ikatumara irungu, ahabuze ibyo kurya iratugaburira kandi ntabwo iduha ibyo kurya by’agahimano.
Muvandimwe birakwiye ko waguka mu kwizera ntuhange amaso ku bibazo bikugarije dore ko byanashoboka ko hari ibibazo byinshi wibaza ku Mana ukibaza ngo kuki Imana yemeye ko bikugeraho kandi ari Imana ishobora byose,Ndetse ikaba Imana y’urukundo ariko humura, Imana ni iyo kwizerwa kandi yiteguye kukugirira neza ariko hari ibyiringiro ni nayo mpamvu Yesu yavuze ngo Yemwe abarushye n’abaremerewe muze munsange ndabaruhura, Imana ni iyo kwizerwa kandi kuko turi mu isi tuba dufashe igihe mu ntambara .
Igihe ni iki ngo dutumbire Data wo mu ijuru, duhamagare data tumubwire ibitubabaje yiteguye kuturengera, irabizi ko turi abanyantege nke, gusa iravuga ngo nkunda abankunda kandi abanshakana umwete bazambona kandi ni dukora ibyo ishaka izatubera Data,natwe tuyibere abakobwa n’abahungu ( 2 korinto 6:17-18).
Ernest Rutagungira.